text:
Ñalnde 15 oktoobar 2020, kewu yuɓɓinaama to Duɗal Ngenndiwal Njuɓɓudi laamu e jaaynugol e Ñaawoore (ENAJM), hono duɗal keblowal jagge njuɓɓudi laamu nder ñaawirɗe, e waaliiji e haakemaaji kam e jaaynooɓe ekn. Jaagorɗe tati nootitiima heen. Jokku hello 3
Laamu Moritani fellitii naatnude ɗemɗe ngenndiije (pulaar, sooninke e wolof) e nder duɗal biyeteengal ENA. ENA noon ko duɗal keblowal ñaawooɓe, jaayndiyankooɓe wondude e gollotooɓe laamu woɗɓe…
Ko ñalnde alkamiisa 15 oktoobar 2020 waktu 10ɓ° , jaagorɗo nuunɗal wondude e jaagorɗo geɗe ndernderiije wondude e jaagorɗo golle laamu (fonction publique) ngari to ENA ngam udditde golle heblo ngoo. Heblo ngoo noon fuɗɗorii ko e ñaawooɓe ɓee (qaadiiji). Woni faandaare ndee ko heblude janngooɓe ENA ɓe e ɗemɗe ngenndiije, mbele gooto e maɓɓe fof ina haala ɗemɗe leydi ndi, nde wonnoo ko e ɓesnguuji ɗi ɓe njokkondirata, ɗuum noon ina jojji nde ɓe nanondirata e ɓeen. Mbiyen tan ENA ina waɗi catal toppitingal ɗemɗe, kono noon ɗemɗe ngenndiije (pulaar, sooninke e wolof) ngalaano heen; wonnoo heen tan ko arab, farayse egele ekn…
Heblo ngoo noon ko ngo duumatoongo e wonande ko ɓe kaali, yanti heen, maa defte jowitiiɗe e heblo ngoo keble e ko fayi arde. Heddii noon, ko waɗaa ko, heɗum fof e famɗude fawaade e ko naamni-ɗen ko, siko laawɗingol ɗemɗe ngenndiije, eɗen poti nanngude heen, njokken naamnaade nde ɗemɗe ɗee naattintee e tippudi nehdi njaŋde wondude e gollorɗe laamu.
Eɗen nganndi jokkondiral pelle pine tati ɗee ( Fedde Ɓamtaare Pulaar, Fedde Ɓamtaare Sooninke e Fedde Ɓamtaare Wolof) ina waɗi dallinannde ko faati e laawɗingol ɗemɗe ɗee, tee njoorto moƴƴo ina jogaa heen.
Eɗen teskoo kadi jokkondiral ngal hooreejo suudu sarɗiyeeji waɗdi e jokkondiral pelle tate ɗee, tee o tottiiɓe ko ɓura kelme teemedde joyi ngam ɗe pire e ɗemɗe ngenndiije ɗee, yantude e goomu ɗemɗe ngenndiije cosaangu e nder suudu sarɗiyeeji e gardagol Kajjata Maalik Jallo, wonndude kadi e jamirgol firo ɗemɗe ɗee e nder suudu sarɗiyeeji ; ɗeeɗoo maale fof ina kollira wonde laawɗingol ɗemɗe ɗee ngoni ko e laawol. Tee ina woodi kadi dente goɗɗe ndee ngonaa laamuyankooje jeyaaɗe e nder leydi ndi ko wayi no dental biyetengal junngo e junngo (main dans la main) wondude e dental El Fethaa, wondude e yimɓe heeriiɓe tawa ngonaa fulɓe, tawi ina njogii nokkuuji ɗo keblata yimɓe mumen e ɗemɗe ngenndiije ɗe (pulaar, sooninke e wolof).
Ɗuum ndeen janngingol majje e nder heblorde ENA ko gootal e daawe hee. Ɗuum ndeen mbiyen yoo yimɓe ɓee njokku golle e nuunɗal, ngacca luure puuyɗe ɗee, mbele faandaare ndee waawa yotteede.
Muusaa Jibi Taal
Jaŋde ɗemɗe ngenndiije to ENAJM
Bayyinaango pelle pinal ngenndiije Ko faati e naatnugol jaŋde ɗemɗe ngenndiije he Duɗal Ngenndi ngal Njuɓɓudi laamu e Jaaynugol e Ñaawoore (ENAJM) Jokkorde pelle pinal ngenndiije pulaar, sooninke e wolof (FƁPM, AMPLCS, APROLAWO) nanii, rewrude e jaayɗe, kurmbitgol, ñalnde alkamiisa 15 oktoobar 2020, tumbudu heblo he nder ɗemɗe ngenndiije wonande doge « ñaawoore » e « njuɓɓudi laamu », to Duɗal ngenndi ngal Njuɓɓudi laamu e Jaaynugol e Ñaawoore (ENAJM). Pelle amen ɗee, sabu mum en wonde pelle-baafal hare ngam keɓtingol timmungol ɗemɗe men ngenndiije rewrude e laawɗingol mum en, e kuutoragol mum en he nder denndaangal fannuuji nguurndam leydi ndii, mbaawata tan ko weltaade e ndee feere, so janngingol ɗemɗe Pulaar, Sooninke e Wolof to ENAJM, ngam, e yeru, « kalfinaaɗo njuɓɓudi laamu ine waawaa haaldude, hunuko e nofru, e ɓiɗɗo leydi he nder ɗemngal ngal ɓuri nande ». Kono tan, e miijo amen, ndee feere hesere ine luurondiri e hoore mum, sibu ko toɗɗii « kalfinaaɗo njuɓɓudi laamu » e « ñaawoowo » koo, ɓuri toɗɗaade kadi ko jannginoowo e cafroowo, kam e denndaangal mecce jowitiiɗe e mbaawka laamu. Ko ɗuum tagi, so en njiɗii ndee feere yettoo no moƴƴi faandaare mum toɓɓaande ndee, alaa-e-sago nde naatta e feere ɓurnde yaajde, so mbayliigu tippudi nehdi e jaŋde tuugiingu e janngingol ɗemɗe men ngenndiije ɗee kala, nde tuugoo e politik goonganteejo laawɗingol ɗemɗe Pulaar, Sooninke e Wolof. Ko ndeen tan ENAJM e denndaangal juɓɓule jaŋde e heblo ngonata nokkuuji mahooji ngootaagu ngenndi, ɗi ngona kadi kuutorɗe baawɗe rokkude halfinaaɓe njuɓɓudi laamu ɓee, ñaawooɓe ɓee, e jaaynooɓe ɓee, e denndaangal fanniyankooɓe « geɗe ndenndaandi », gannde paatuɗe e ɗemɗe, e pinal e renndo, gaddanooje ɗum en waawde jokkondirde e yimɓe ɗo ɓe ngollotoo ɗoo, kam e waawde ardaade gardagol juumtungol.
Nuwaasoot ñalnde 20/10/2020 Jokkorde pelle pinal


c: text/html

text:
Tagegol Baaba Aadama ko nii siforii : fawaade e no Diine Lislaam wiyiri ɗum e tuugnaade e ganndo lislaamiyaŋke gooto ina wiyee Saalabi e deftere mum, ɗo wiyi : “nde Alla yiɗi tagde Aadama ndee, o wahyii leydi, o wiyi ɗum : mbiɗo yiɗi tagde duumotooɓe e dow maa. Ina e ɓeen dewoowo mi, ina e ɓeen kadi goofoowo mi. oon mo rewi mi, mi naatna-ɗum Aljanna, oon mo woofi-mi, mi naatna ɗum jeynge.”
Caggal ɗuum Alla neli Jibiriil (MJKM) wiyi ɗum : “yah to leydi too, nokkanaa-mi heen.” Nde Jibiriil jippii e leydi woni e nokkude heen, leydi ndii woondi wiyi : “mi woondirii teddungal Alla nelɗo ma OO, hoto ƴettu hay huunde e am, ngam ɗum wontanta ko jaynge mawnge e tampere.” Ndeen Jibiriil nanii ɗuum, o ƴettaani hay huunde e leydi ndii, o ruttii to joomiraaɗo jom baawɗe OO, o wiyi ɗum : “leydi ndii woondirii ma, wiyi hoto mi ƴettu hay huunde e mum.”
Caggal ɗuum kadi, Alla neli Maleyka goɗɗo ina wiyee Miikayiilu o wiyi ɗum : “yah to leydi nokkanaa-mi heen ngaddanaa-mi.” Ndeen o yettiima leydi, ndi woondiri Alla, hono no ndi woondirnoo nde Jibiriil nde tellii ndee, ndi wiyi mo : “hoto mem am.” Miikayiilu kañum ne ruttii hay huunde ƴettaani to leydi too. Nde o ruttiti to joomiraaɗo jom baawɗe OO, o haalani ɗum hono ko Jibiriil haalnoo koo.
Tataɓol ngol, Alla neli Maleyka goɗɗo ina wiyee Asrayiil. Oon ne, yahi to leydi too ko leelaani, nde o yettii to leydi too, o yiɗi nokkude, leydi kadi woondi hono no woondiratnoo Maleykaaji ɗiɗi gadinooɗi ɗii nii. Asraayiil wiyi : “leydi, miin mi nanii ko kaal-ɗaa koo, kono yamiroore Alla ndee, ɓuri tiiɗde mi e woondoore maa ndee.” O yahi, o nokki e banngeeji nay leydi ndii kala, o nokki dow o nokki les, o adii nokkude ko leydi ɓaleeri, o nokki e leydi ndaneeri, o nokki e leydi mboɗeeri, o nokki e leydi cooyri, o nokki e leydi ooldi. Nde o ƴettuno ɗeeɗoo geɗe fof, o addani ɗum joomiraaɗo jom baawɗe OO. Ko refti heen, joomiraaɗo wiyi mo kaŋko Maleyka oo : “nde njetti-ɗaa to leydi, leydi ndii woondiri mi, ko haɗnoo maa waɗde no Maleykaaji gadinooɗi ɗii nii ?” Maleyka oo jaabii wiyi mo : “mi hollii leydi ndii wonde, yamiroore maa ndee ɓuri tiiɗde mi, e woondoore mayri.” Alla wiyi : “yah, mi waɗii ma hannde toppitiiɗo maayde, kala fittaandu ko aan artirta ɗum, ɗo am ɗoo.” Ko ndeen Maleyka gartiroowo pittaali meeɗi waɗeede, kono ko adii ɗuum, hay huunde woodaani. Caggal ɗum, nde Maleyka oo nokkunoo e leydi ndee, o yahi, leydi ndii woyii ngam ko ustii e mum koo. Alla toowɗo oo wahyii leydi ndii wiyi ɗum : “ko ittu-mi e maa koo, maa mi artir ɗum e maa.” Ko ɗum tagi Alla toowɗo OO wiyi : “ko e mayri min tagi on, ko e mayri min nduttata on, ko e mayri min njaltinta on laawol goɗngol.”
Caggal ɗeeɗoo geɗe jangtaaɗe, Alla toowɗo oo yamiri Asraayiil yo o yah, o joɗɗinoya nokkanɗe leydi ɗee to damal Aljannaaji, ndeen o joɗɗinii ɗum to damal Aljannaaji, Alla yamiri Maleyka gooto ina wiyee Redwaan (oon woni Maleyka kalfinaaɗo coktirɗe Aljannaaji) O wiyi oon yo jiiɓ e nokkanɗe leydi ɗee, o jiiɓra ɗum ndiyam keelelam, caggal ɗuum, oon jiiɓiri ɗum ndiyam keelalam.
Ko ndeen Alla yamiri Jibiriil yo yah to nokkannde leydi ndaneeri too ngam ndeen ɗoon nokkannde ummii ko e ɓernde leydi, ko e mayre kadi Annabaaɓe tagaa.
So ɗum ɓennii, o renndini nokkanɗe leydi ɗe e ndiyam, o jiiɓi ɗum ha wonti ɓakkere, o waɗi ɗum lonngere, caggal ɗuum Alla wiyi yo o joɗɗin ɗoon. Caggal ɗum morlere ɓakkere ndee jooɗii ɗoon duuɓi capanɗe nay, haa ɗum wonti morlere rentunde tigirigi, ɗum jooɗtii ɗoon kadi duuɓi capanɗe nay goɗɗi, ɗum laatii no ɓakkere loonde nii.
Caggal ɗuum ndeen lonngere mahiraa no loonde haa wonti no ɓiyɗo takaɓɓe. Refti heen ɗum joɗɗinaa to laawol Maleyka potɗo ŋabbinde ɗum to joomiraaɗo jom baawɗe OO. Ɗum jooɗii ɗoon kadi duuɓi capanɗe nay goɗɗi. Ko ɗum tagi Alla wiyi : “mbele araani e neɗɗo tuma nde woni e nder aduna etee laataaki ina woni huunde siftoraande” ɗum ko neɗɗo oo nde woni ɓakkere ndee jooɗiima ko juuti ina yejjitaa. Ɗum woni ko to simoore neɗɗaŋke, kaawise1. Ibnu Abbaas (MAWM) wiyi “hiina” oo ko capanɗe nay hitaande.
Hono Saalabi wiyi : “Alla Toowɗo OO nde jiiɓi ɓakkere Aadama (MJKM) ndee, ruulde toɓi heen ngoƴaaji e sunaare duuɓi cappanɗe nay , caggal ɗum kadi, toɓi mbelemmaaji e weytaare hitaande wootere.” Ko ɗum wattindii, ngoƴaaji walla soklaaji ɓuri weytaare heewde, sunaare kadi ɓuri mbelemmaaji heewde.
Caggal ɗumɗoon Alla toowɗo OO teeŋtinii goodal mum. E oon tuma njuuteendi darnde Aadama ko diraaje capanɗe jeegom. Alla loowi e nder makko teemedde tati e capanɗe jeegom ɗaɗol e teemedde ɗiɗi e capanɗe tergal, e sappo e ɗiɗi jokkorde, e nder hoore ndee ina heen palanteeji jeeɗiɗi, o waɗani mo juuɗe ɗiɗi e koyɗe ɗiɗi e ko wonaa ɗeen geɗe tan. Ko hono nii o timminiri tagoore Aadama, barke woodani Alla ɓurɗo moƴƴude. Hono Abii Muusaa Asrawi (MAWM) wiyi : “nde Alla tagi farji Aadama ndee o wiyi ɗum : ɗumɗoo ko hoolaare am hoto waɗ ɗum so wonaa to foti wonnde walla ɗo jojji.”
Hono Ibnu Abbaas (MAWM) wiyi : “Alla tagi geɗe tati e juuɗe mum : ko adii fof, Alla toowɗo OO tagii Aadama e juuɗe mum. Geɗal ɗiɗmal ngal, O tagii lekki ina wiyee ɗuubi e ɗemngal Arab ngal. Geɗal tataɓal ngal ko Alluwal ina winndaa heen Tawraata. To batte junngo ngoo noon firti ko kattanɗe Alla. kono kala ko Alla sokli wiyata tan ko won ! Ɗum wona.” Caggal ɗeeɗoo geɗe jangtaaɗe fof, nde yahi haa Aadama, (MJKM) laatii no loonde nii. Ko ndeen Ibliis kuɗaaɗo oo wirtii mo fiyi junngo mum e dow reedu Aadama. Ko ngaal piggal laatii woni wuddu neɗɗo nduu. Wuddu ko maande piggal ibliis e dow reedu Aadama. O fiyiri reedu Aadama nduu ko haa annda ko soomii heen, nde o annduno ko terɗe ngoni heen, o naati e nder reedu Aadama o woni e yiilaade e nder heen, alaa fof ɗo o yettaaki e nder ɓalndu nduu, nder e boowal fof, so wonaa ɓernde ndee, ɗum ko Alla haɗi mo yettaade ɗoon, ngam ɗum ko galle Alla. Ko ɗum tagi wiyaa seyɗaane yahrata e nder ɓalndu ko no ƴiiƴam dograta e nder ɗaɗi nii.
So ɗum ɓennii, nde Alla yiɗi loowde e Aadama fittaandu ndee, o yamiri fittaandu yo naatir to hoore too. Caggal ɗuum, fittandu fanndii ko juuti, ndu wiyi : “joom am, hol to naatirat-mi e ndee niɓɓere ?” Alla ƴellitiiɗo OO noddi fittaandu laabi tati, o wiyi ɗum : “ma a naatir heen alaa e sago, njaltiraa heen alaa e sago”; ɗum firti ko ma a naatirii heen e ɗooftaare njaltiraa heen e ɗooftaare. Caggal ɗum Alla wahyii ndu fayde heen. Caggal ɗum ndu naati e nder Aadama, ndu naati e nder ngaanndi ndii. Alla wiyi : “fittaandu so a yiyii a naatirii alaa e sago, ko ko njas njasin-ɗaa koo. Ndeen fittaandu naatii nder ngaandi, ndu yiiliima e nder heen teemedere hitaande, caggal ɗum Alla jippini gite e yeeso makko o feerti gite ɗee o yiytii hoore makko e ɓanndu makko ina wayi no ɓakkere loonde laaltaande nii.
E nanallaaji, ndeen Aadama yettii Alla, Alla wiyi : “ko ɗum waɗi haa tagmaa-mi.” Caggal ɗumɗoon fittaandu tellii e nder ɓernde Aadama, tellii kadi e ceeble juuɗe makko, ɗum wattindii, Aadama ina ƴeewa fittaandu no yahrata , ndu ummoo ɗoo, ndu faya too. Kala nde ndu ummii e tergal, ndu faya e tergal goɗngal, wattindii kadi, kala tergal ɗo fittaandu ɓenni, ngaal tergal waɗa ƴiyal, waɗa teewu, ndeen ndu yettiima koppi Aadama, o waɗti etaade daraade, nde koyɗe mbaawnoo daraade. Ko ɗum tagi Alla toowɗo OO wiyi : “neɗɗo tagaama no goolyel” simoore Annabaaɓe, kaawise37. Nde yahi haa fittaandu huuɓtidini denndaangal terɗe ɓalndu, Aadama ummii darii ina diila ina daala, ina wuuroo, ina dartoo. Ɗumɗoo kadi ko nii timmiri e Aadama e sakkitinoore Alla ko kañum woni guurɗo guurnoowo ƴiye.
Hono biyateeɗo Haafis Ismaayiila Sadi wiyi : “mi janngii deftere “Innjiila” taw-mi geɗe keewɗe ina heen ko wayi no lime waktuuji, ñalɗi e nder hakkunde 24 waktu, ɗum woni balɗe ɗiɗi ɓiy Aadama ina foofa heen laabi capanɗe tati ujunere e teemedde ɗiɗi e capanɗe joy (32 500), kala waktu neɗɗo ina foofa heen laabi 1 250, e teskuyaaji ɗumɗoon ko ɗum huunde haawniinde sanne.”
Hono biyeteeɗo Asiis wiyi : “fittaandu naati e nder ɓalndu Aadama ko ñalnde Aljumaa, ndu heƴi e nder heen ko e nder waktuuji jeeɗiɗi.”
Caggal ɗuum Alla toowɗo OO, ɓoorni Aadama wutte ko ñalnde Aljumaa, wutte bayɗo no haako ñebbe, koyɗo. Alla fawi e dow hoore makko kadi laafa mbayka no tenngaade nii. Kaan ɗoon laafa ko kaŋŋe, e ka ŋeñaa haa ka yooɗi, ka jalbirta ko no caafal naange nii. Caggal ɗumɗoon o tottaa feggere teddungal, Alla waɗi mo e nder falnde mbelemmaaji, o ɓoorni mo kadi tuuba mbayba no haako ñebbe, koyba, o feeñnini e tiinde makko annoore ɓurnde yooɗde e nder aduna ina nanndidinee e annoore makko ndee, hono no annoore Mohammed mo jam e kisal ngoni e mum oo.
Caggal ɗuum Alla yamiri yo Maleyka gooto roondo mo e dow walabo mum, yiilna mo e nder asamaanuuji jeeɗiɗi ɗii kala. Ndeen oon yiilnii mo e nder asamanuuji ɗii, haa ɗi kawri, Maleyka goɗɗo kadi roondii mo, wanngodii e makko duuɓi teemedere, haa o yiyi kaawisaaji gonɗi e nder asamanuuji ɗii kala. Caggal ɗuum, Alla sompani mo daŋkel ina wiyee minbara kaŋŋe. Ko ndeen o holli Aadama inɗe ɗee kala, hono no Alla wiyiri : “anndinii Aadama inɗe kala” simoore nagge, kaawise 31. Nde ɗum ɓenni, Aadama jooɗii e dow min-bara kaŋŋe, walla mbiyen daŋkel kaŋŋe, caggal ɗum Aadama ummii darii e dow minbara hee ina jogii e junngo mum sawru ina haayaa kaŋŋe. Oon ñalnde ko ñalnde Aljumaa, nde Alla darni mo e dow minbara hee, renndinani mo denndaangal Maleykaaji, Aadama salmini Maleykaaji ɗii wiyi : “yo jam e kisal e yurmeende Alla e barke mum ngon e mon”. kañji ne ɗi njaabi ɗi mbiyi mo “yo jam e kisal e yurmeende Alla e barke mum ngon e maa.” Alla heɓɓiti wiyi : “eehey maa Aadama ! Nduuɗoo salminaandu woni salminaandu maa, aan e ɓiɓɓe maa e ngeñgu maa kala, ɗoo haa ñalnde darnga.”
Caggal ɗum Aadama darii e minbara jamaa mum ina yewta o wiyi : “jettooɗe ngoodani Alla.” Ngolɗoo konngol laatii, kala mo ina yeewta ñalnde Aljumaa, ko maa yetta Alla nde fuɗɗoo jokkude yeewtere mum. Ko ɗum ɓuri wonde sunna. So ɗum ɓennii, ko Aadama woni gadiiɗo daraade e dow minbara ina yeewta ko fayti e dewe Alla.
Caggal ɗuum Alla weji inɗe fof e yeeso Maleykaaji, o wiyi ɗi : “kaalanee kam holi inɗe ɓeeɗoo ?” Maleykaaji mbiyi : “senare woodanii Alla, alaa ko min nganndi so wonaa ko nganndin-ɗaa min.” Alla toowɗo OO wiyi : “eehey maa Aadama ! anndin ɓe inɗe maɓɓe !”. Ndeen o anndinii ɓe inɗe maɓɓe, o wiyi : “mbele mi wiyaano on, mbiɗo anndi ko suuɗii e nder asamanuuji ɗii, e nder leyɗeele, e mbiɗo anndi ko puɗɗaton e ko laati-ɗon, oɗon cuuɗii”. simoore nagge, kaawise 33.
Goodgol Hawaa : naamndal newingal : mbele Alla halkaani denndaangal añɓe saliiɓe Annabaaɓe, o heddi Ibliis, etee oon ko gaño Aadama ? Jaabowol : so Alla toowɗo oo yiɗiino goofi mbaasa waɗde, omo waawnoo waasde tagde Ibliis etee kadi, keddugol Ibliis ko haa heefereeɓe ɓeydoo tampude tan, yurmeende heddoo e goongɗinɓe Alla. Alla ne kadi, yiɗiri goofi maɓɓe ɗii ko ngam wallude Ibliis. Kadi Ibliis naamndinoo-ma Alla, yo Alla muñan ɗum haa ñalnde darnga, Alla kadi jaɓaniino mo ɗuum. Nde tawnoo Alla haalataa huunde haa gayna ruttoo yalta heen. Nde Aadama tellinoo e minbara mum oo, jooɗoyii omo fooftoo, Maleykaaji ina taarii mo, ndekete o ɗaaniima. Ɗoon e nder ɗoyngol makko ngol o hoyɗitinaa Hawaa ina takkii sara makko, o waklitori bannge mo o yiyri Hawaa oo, caggal ɗum, o fini. O yiyi Hawwaa ina jooɗii sara makko, ina yalti e wirngo makko nano, Alla ina moƴƴini tagoore mum, Alla ina hokki mo ujunere to bannge jikkuuji moƴƴi. Teskaama ko o ɓurɗo moƴƴude e rewɓe ɓe nganndu-ɗaa, kañum en fof ko ɓiɓɓe makko, ɗoo haa ñalnde darnga. Nde Hawwaa feeñi ndee, ina jogii teemedde jeeɗiɗi jubbol. Njuuteendi makko ina abboo njuuteendi Aadama, caggal ɗum Alla ɓoorni mo wutte Aljanna.
Jibriil Muusaa Joop —Tel : 46565110

robotstxt: allowed

filter: keep


text:
Huunde e partiiji luulndo njeertinii laamu Muritani musiiba ketɗo aynaaɓe e remooɓe, sibu ŋakkeende toɓo e ndunngu hikka teskaande e leydi hee no diidorinoo. Ine e ɗiin partiiji, UFP e maalde luulndo anndiraande FNDU (bayyinaango ñalnde 15/9/2017). Maalnde ndee woytiima no feewi e ko « miliyaaruuji ugiyya mbonnaa e woote ɗe ndewaani laawol, ngalaa nafoore », nde takkii « laamu nguu waasde woƴeede caɗeele ɓesngu nguu » sibu hooreejo leydi oo alaa ko hiilnii « so wonaa ɗanle ñalnde kala, ɗe ngalaa hoore, ngalaa laaci », bayɗe no « turismayaagal » (banngagol) mawɗo leydi ndii kam e galle mum, ko jiidaa e kuutoragol doole e pewjugol doosiyeeji fenaande feewde e denndaangal ɓiɓɓe leydi e doole politik e renndo, luulndiiɗe yiɗde makko tiindinde leydi ndii to hay gooto anndaa ngam heddaade e laamu.
Bayyinaango ngoo jokki « e sahaa mo ɓesngu jiñii e caɗeele teeŋtuɗe, mawɗo leydi oo e koreeji mum ina lummboo e dañal ɓurtungal, ina njokki e ɗannaade ɗanle weytaare, tawi hay gooto teskaaki e maɓɓe woƴeede hay so seeɗa musiiba ketɗo leydi ndii ».


text:
Kesam-Hesamaagu he nder Magooji Pulaar
Gargol série Jeewo “Diewo” he Piindi TV addii kesam-hesamaagu he mbaydi magoyaagal Pulaar. Koɗorɗe jooɗɗe, werlaaji kesi e ñaantule jooɗɗe ene cinka ayaawooji laaɓtuɗi ɗi karallaagal numerique newni gaamnogol mum en. Jillondiral pulaagu e tuubankaagal, walla mbiyen tan pinal saareyeewal. Sabu ngaal pinal saareyeewal jaalii hannde he aduna hee fof, waɗi kala jiɗɗo yahdude e aduna o alaa-e- sago ko maa o nokka he maggal.
So Allah, wonaa ko ngaal pinal weeɗata en koo fof potɗen jaɓde e ƴettude, kono wonaa ndeen toɓɓere njiɗɗen haalde. Njiɗɗen wiyde tan ko, kala ko njawatnoɗen he magooji men “fuɗɗibelaa addi jam en” ɗi ko, ko wayno koɗki e pinal saareyeewal ene tawee hannde he magooji kesi ɗii. Hayso tawii won pulaagu heewgu tawetenoogu he magooji gadani ɗii, nattii yiyeede he kesi ɗi. Kono eɗen mbaawi wiyde: “Bon, c’est la loi de progrès”.Kono kam heddiiɓe ɓee nattii daɗde en to bannge nate, ciŋkal e taariindi.
Succès Diewo, e karallaagal kesal ngal newnii kadi ɓeydagol magooji-doge (série) he ɗemngal Pulaar. Tawaa gooto heen kala alaa ko soap opera Ameriknaaɓe nawani ɗum haydara. Ko ɓooyaani ko, 26 Silto (Septembre), 2020, Nellewool TV kanum ne yaltinii mago-doge (serie) mum Yiiro Yaaro. Ko adii ɗuum eɗen nganndi goɗɗi njaltiino to Marodi TV, taw eɗen njiya heen yimɓe fatamlameeɓe ko wayno Adviser, mo taweede ɗum he nder mago hee tan ene dillina rewɓe e sukaaɓe. “Rewɓe Mbeelon”, mo Fulɓe Production, hayso tawii kanum wonaa pinal saare hollirta ne, toɓɓe ɗe mago ngoo joofotoo ɗee (Palaas dewbo he nder renndo, pasiraagal) ko jahduɗe e jamaanu, kadi ko geɗe ɗe renndo Haalpulaar en ene foti yuurnitaade. Ɗiin e goɗɗi bayɗi hono noon, ko jiidaa e magooji njalniika keewɗi tawateeɗi he BigweltaareTV. Gooto kala he ɗiiɗoo magooji, haysinno hono no kala soap opera ni, haalata koko yowitii he nguurndam galle, ɓesngu e giɗli ne, ene yuɓɓiniri ɗum he mbaydi mum keeriindi, ndi ene hollira ndaarannde hesere he ɗeen-ɗoon toɓɓe. Kono kadi kala heen garɗo ene hollira wonnde, mago Pulaar woni ko he ɓeydaade mawnude, ƴoƴde e hellifeede. Ɗuum ene seedtina he ɓurɗo hesɗude he majji o, Arɗo & Dieyla, mo Foutavision yaltini hanki 17 Colte (Fèvrier) 2021, tawa ko Saydu Bah mo 2STV woni heen magiyanke dowrowo o.
Mago, ko ngoonga nafata ko finndin’de e aybin’de won e jikkuuji walla aadaaji bonɗi; tinndina waylaare e taftaade jikkuuji bonɗi, kono mo wiy mago, wiya feernude ɓerɗe. Feernata ɓernde noon koko joom mum nanata walla yiyata wooɗe e mum walla kam welto heen. He oon fannu hannde magiyankooɓe Pulaar nana mbaɗa heen ko weɗɗa. Hayso tawii ko ngoonga, huunde ko nde weli fof e nde waawi ɓurde kadi welde; ko nde yooɗi fof e nde waawi ɓurde kadi ŋarɗude.


text:
En tawaama yeewtere mawnde nder Facebook ngam jaabaade naamndal (laaɓnal – laaɓndal…) « hol no pulaar wiyata suukara ? ».
Miijooji keewɗi ndokkaama heen, kono ko miijooji ɗiɗi (2) ɓuri heen teeŋtude :
– Won wiyɓe pulaar wiyata suukara ko « njuumri » walla « njuumaan ». Hujja maɓɓe : geɗe ɗiɗi ɗee nanndi welde…
- Won wiyɓe pulaar wiyata suukara ko « suukara » tan. Ɗum woni miijo ko ɓuri heewde e haalɓe heen ɓee. Wonande ɓeeɗoo, « suukara » ko helmere pulaar hay so tawii noon ko nde jiggaande, nde dolaama.
Yanti heen, maa mbiyaa ɗemɗe winndere ɗee kala, kelme kuutortoo ngam joopaade « suukara » ɗee kala njiidi ɗaɗol. Ɓe pawti heen ɗemɗe ko ko njiggondirta tan. Hannde so neɗɗo wiyii ina itta e Pulaar kelme jiggaaɗe, haa teeŋti e arab, ko seeɗa heddotoo. Ɗumɗoon noon, helmere « suukara » ndee wayi tan ko no « oto », « tele », « telefoŋ » ekn, kelme ɗe nganndu-ɗaa njoopii ko geɗe gaddaaɗe e men, walla kelme ganndal e karallaagal gontuɗe ngalu ngu wiinndere ndee kala renndi.
Jooni noon kuccanen jaabaade naamnal dow ngal : « hol ko seerndi ‘njuumri’ e ‘suukara’ ? ». Ndokken firo ngo nimaadu ganndal (Wikipedia”) rokki heen ngoo.
« Suukara ko huunde welnde e ɗemngal, itteteende, e ko ɓuri heewde, e gawƴal suukara walla e beteraaf suukareejo. Suukara ina waawi itteede kadi e puɗi goɗɗi. Ko molekilde (mooɓtoore) nde woɗɗondiraani e sakkaroos. …» Helmere « suukara » ummii ko helmere italiire « zucchero », luɓaande kam e hoore mum e ɗemngal arab « sukkar », ummiinde kam ne e helmere « çârkara » ɗemngal iñnjeewal biyeteengal sanskrit (« çârkara » noon firti ko « haayre » walla « ceenal »). »
Firo ngoo jokki :
« Ko ɓuri heewde e njuumri ko suukaraaji (hedde joyaɓe nay : 80%), kono joyaɓal keddingal ngal ko ɓuri heewde e mum ko ndiyam. Njuumri ina waɗi geɗe keewɗe goɗɗe, haa teeŋti noon e ko wiyetee « acides aminés » kam e oogaaɗe keewɗe : kaalis, kalsiyoom, kiri, njamndi, mañesiyoom ekn…, ko jiidaa e witaaminuuji keewɗi, e geɗe nguurateeje e uurateeje kadi…»
Ɗum noon, e fawaade e ɗii firooji ganndal, njuumri wonaa suukara, hay so tawii ina heewi suukara. Heewde suukara e huunde, addantaa ndeen huunde wonde suukara. Njuumri kadi ina waɗi geɗe keewɗe goɗɗe ɗe ngalaa e suukara, tee ko guurnooje, moƴƴe e ɓalndu.
Ɗum noon ngoppen suukara wona helmere pulaar laaɓtunde hay so tawii ko jiggaande, ko jiggaande dolaande, no « helmere », « deftere », « maanaa», « firo », « halkude » … ngoniri kelme jiggaade, dolaaɗe, gontuɗe kelme Pulaar laaɓɗe nii..
Bookara Aamadu Bah


text:
Karalaat Wullu Njaay. Ñalnde 17 abril 2015 fotde 600 neɗɗo (rewɓe e worɓe, sukaaɓe e mawɓe) ceppii to Daarel Barka ngam salaade tottugol leyɗe mum IAIDA (Institution Arabe d’Investissement et de Développement Agricole) hono Njuɓɓudi Golle Aarabeeri ngam Ƴellitaare Faggudu.
Karalaat Wullu Njaay. Ñalnde 17 abril 2015 fotde 600 neɗɗo (rewɓe e worɓe, sukaaɓe e mawɓe) ceppii to Daarel Barka ngam salaade tottugol leyɗe mum IAIDA (Institution Arabe d’Investissement et de Développement Agricole) hono Njuɓɓudi Golle Aarabeeri ngam Ƴellitaare Faggudu.
Ɗeen leyɗe ngoni ko e nadde wiyeteende Karalaat Wullu Njaay. Jeyi ndi ko yimɓe hoɗɓe e gure Regba 1 e Regba 2 e Regba 3 e Foonde Maayel e Anndaluus e Jamaa, Buur Waalo, Buur Jeeri, Badr, Jedde, Bagdaad, Wuro Aali Geelel, Miftaah el Khayr, Wiyaam, Basra, Siñtaan Jamaa, Daar Nayiim, Daarel Barka, Jaw Raneere, Mbooyo, Buur Gamaaji, Leeraaɓe… Ɗee gure fof ko ɗoon e saraaji Daarel Barka ngoni. Ina wayi no laamu Muritani ko ko hasi nokku oo fedde kaal-ɗen dow ndee ngam remde heen soble e pompiteer, tawi ɓamdaani e yimɓe nokku ɓee e joom en leydi ɓee. Ina wiyee AAID wersii laamu nguu fotde 500 miliyoŋ dolaar.
Ko noon ne kadi gure komin Haayre Mbaara, neldirnoo lappol keñorangol to Nuwaasoot e darorɗe abriil 2015, ngam luulndaade ɓorƴitgol nokku gonɗo hakkunde Haayre Culal (bannge fuɗnaange) e Wocci (bannge hirnaange). Oon nokku ina anndaa jeyi ɗum (walla kam tawaa heen) ko gure Haayre Mbaara, Haayre Golleere, Wocci, Seeno Busooɓe, Bolol Doggo, Sabbu Alla, Jañnja, Awoynaat, Wuro Sunna, Weendu Mbabba 1 e 2, Ɓunndu Mammadu Muusaa, Beelel Uurngel… Yimɓe ɓee kollitii wonde gila dawaa dawi , Ehel Bakkaar en e Woccinaaɓe e Wulaad Nogmaash en ina nguurdi ɗoon e jam e deeƴre. Jooni, so laamu, rewrude e haakem, wiyii ina « teettaa ɗum totta Subaak en moolinooɓe ɗoon ndiin leydi, ko yiɗde jiiɓde yimɓe ». Ina wayi no boom maslahaa dañanooma gila 1981 hakkunde fooɗantooɓe jeyi nokku oo, ñaawoore waɗaa, kono ronkaa yo tabitine gila ndeen, sibu fotɓe ɗum tabitinde ɓee toppitaaki ɗum, walla njiɗaa ɗum. BAB


text:
Mbeñu Ganna, taaniraaɓe Sammba Mayram Moolo walla taaniraaɓe Balla Jeerel (no subalɓe keewi yanoraade ɓe) njuɓɓinii ñalawma Alamari pattamlamo ñalnde 16 mars 2019 nder Kayhayɗi. Kewu nguu waɗaa ko e teddungal Muusaa Mammadu Abdullaay Bees Ñaŋ jeyaaɗo ɗoon e wuro hee, jooɗiiɗo to Nuwaadibu. Hello 3
Faandaare ndee ko rentinde ɓiɓɓe seɓɓe diiwaan oo mbele eɓe nganndondira, eɓe ngoowondira, eɓe ngoodondira ngam darodaade e dadodaade e guurtingol enɗam ceɗɗaagu e eɓɓande ɗam kuccam njahdojam e jamaanu, woto ceɗɗaagu wontude ƴiyal goloŋloŋal walla hinnde mehre nde yahdaani e pinal.
Ñalawma oo hurmbitiraa ko njillu ɗowaangu. Hoɗɓe arnooɓe ɓee e yontaaji ɗi kumpitaaki geɗe haŋki, nawaa, kolloyaa won e nokkuuji tawi ko joginooɗi ngartam e nguurndam Kayhayɗinaaɓe, teeŋti e seɓɓe.
Werlaaji 19 e tututaaji 9 lomtiiɗi dimaaɗi seɓɓe haŋki njoofi ɗo damal jippunde setooji koɗi ɗii, ngam nawde wanngoytooɓe. Ɓe ngadii holloyeede ko Mbaaraa, hono kolangal waalo gonngal sara wuro Gurjuuma. Ɓe kaalanaa hol jeyɓe ngal e no ngal heɓiranoo e ɗemngal Haamiidu Demmba Muusaa Soh. Caggal Mbaaraa, ɓe nawaa Weendu Bees. Bees ko waccoore hormorde. Nde firti ko gardotooɗo koyngal konu e nder wolde. Kono innde laawɗunde ooɗoo bees kaaleteeɗo ko Aamadu Muudo Ñaŋ. Haamiidu Demmba Muusaa Soh e mawɓe woɗɓe humpitiiɓe kaalani jamaanu nguu ko addani weendu nduu wiyeede Weendu Bees caggal nde ɓe ceedni joom geɗe en ko wayi Farmbaal, Bees, Ceerno Moolle, Jaagaraf Njuf, Arɗo Joobɓe, Jaagaraf Cilengel, Jaagaraf Hoore Foonde, Jaagaraf Cilon… e tawtoreede awluɓe e ñeeñɓe woɗɓe nantuɓe inɗe mumen.
Nde yimɓe ɓee ngummitii Weendu Bees, njaaɓani ko mbargu wuro. Mbargu ko awirde wonnde e caaɗngol Butukaawol. Nde woniri ko bannge rewo, ɗo woɗɗaani leegal Gurel Saŋe Kayhayɗi. Mbargu Kayhayɗi ko jeyi Joobɓe Kayhayɗi, Farmbaleeɓe. Annduɓe daartol awirde ndee kaali no nde feewnirtee, no nde awirtee e ko woni heen geɗel Farmbaal. Ko ɗoon jamaanu nguu ñaltiroyi haa kikiiɗe. Ko ndeen woni nde lappol Ngijilonnaaɓe naati wuro Kayhayɗi.
Golle kikiiɗe ɗee ɓamtoyi ko hedde 18w30h. Adoraa ko konngol hooreejo Fedde Alamari Kayhayɗi hono Bookar Hammadi Demmba Muusaa Soh. O bismii hoɗɓe arɓe ɓee, o rewni heen golle ɗe fedde ndee fuɗɗii gollude, ɗo o duuɗaani paandaale mayre, o sakkitorii njettoor feewde e mawɓe maɓɓe, jinnaaɓe maɓɓe sabu ballal mumen teskinngal e darnde mumen e sara maɓɓe haa ñalawma oo dañi ko dañi koo. Yo duuso ɓooy !
Hooreejo lappol Cilon hono Maalik Caam adii yettinde ko salminaango Cilonnaaɓe feewde e Kayhayɗinaaɓe. O rewni heen ko yettude Fedde Alamari Kayhayɗi sabu teddungal mum e Cilonnaaɓe. O wattindorii ko teeŋtinde wonde Cilon e Kayhayɗi ko wuro wooto ngo koɗkiiji ɗiɗi ceertuki. Caggal ɗuum gorle ngarti e Muusaa Mammadu Abdullaay Bees Ñaŋ, teddiniraaɗo ñalawma oo. Caggal salminde jamaanu nguu, o ruttanii ko laaɓtinde silsil hakkunde makko e Bees Aamadu Muudo. Nde o uddoyi ɗiin laani, o arti e jaaroore Fedde Alamari ndee, sabu mayre toowde jiyanɗe kayre fof e famɗude duuɓi, o rutti e mayre teddungal haa juuri.
Ko ɗoon Konoo Baraaji, Meer Kayhayɗi naati kewu nguu, yetti fedde ndee, teeŋtini wonde ko cukaaku woni calɗi ɓamtaare caggal nde holliti keɓagol mum e yahdude e fedde ndee haa ɗo Geno haaɗni. O rowiri konngol makko ko kelme gudditirɗe golle ñalawma oo e mbaydi laawɗundi.
Hiirde ndee ɓamtoyi ko w 23:hj 20. Nde fuɗɗitorii ko ñaaƴal Cayɗe Cilon, hono diɗɗal boombi e seemedɓe tokosɓe tawi faandaare ndee ko hollirde nguurndam rewɓe yontanooɓe hanki e nder Cilon, gila e ñaantungal, cuɗaari haa e njimri walla e konnguɗi payɗi, belɗi e nofru, deeƴnooji ɓernde, gartirooji hakkille.
Caggal ñaaƴal ngal huccanaa ko jeysi dimaaɗi: ndimaangu Farmbaal, ndimaangu Bees, ndimaangu Farba Jowol, ndimaangu Jaagaraf Cilon.
Ko ɗoon Gelongal Fuuta lollirɗo Njaay Saydu Aamadu naatani yeewtere mum : “Darnde Seɓɓe e nder renndo Fulɓe” (maa en ngartu heen e tonngoode aroore so Geno newnii).
Nde Gelongal Fuuta joofni yeewtere mum hiirde alamari ndee daɗɗi. Alamari ko fijirde nde seɓɓe worɓe e rewɓe keerorinoo. Nde wonnoo nde nattii waɗeede walla nde nattii anndeede e won e nokkuuji Fuuta ko rewɓe awluɓe lomtintee rewɓe seɓɓe wiyetenooɓe hanki Cooji Guddi. Ndeeɗoo hiirde alamari ne, waɗnde e Kayhayɗi, yuɓɓini nde ko awluɓe Cilon e Ngijilon e gardagol Sammba Haba Sek. Nde tuggi ko heedde 2w30 haa fajiri feeri.
To bannge tuugnorgal, ɗowi jamma oo ko suka ñeeño mo ɓerɗe e hakkillaaji kawri hannde oo ena wiyee Maamuudu Mammadu Gise to Ɗalhaya. Dooro ko jannguɗo jannginoowo, pinɗo, kumpitiiɗo geɗe keewɗe e nder ngenndi fulɓe mbiyeteendi Fuuta Tooro. O ardi ko e lappol Nuwaadibunaaɓe e gardagol Muusaa Mammadu Abdullaay Bees Ñaŋ.
Kewu nguu rokkaama faayiida timmuɗo. Setooji teskinɗi gummoriiɗi e gure seɓɓe, ngarii nootitaade e ñalawma oo : Cilon e Juude Daande Maayo e Jowol Sahre e Jiinge e Ngijilon e nulaaɓe wuro Ɓaarga e Njuulaandi.
Gelongal Fuuta lollirɗo, Njaay Saydu Aamadu


text:
E jonte ɓennuɗe ɗee, depitee Faraysenaajo biyeteeɗo Noel Mamère, naamndanooɗo ko faati e ngonka Mali wiyi « Oɗon cikki jihaadiyankooɓe ɓee ina mbaawi fooleede tawi noon ina mbaawi mooloyaade Muritani, mo persidaa mum jeyaa e mawɓe julaaɓe dorog ? » Kaa haala no wayi hulɓinaade nii, yimɓe fof ina kuli, ina padi haa hannde e jaabawol mawɗo leydi ndii. Kanko depitee oo, o haalnoo ɗum ko e jaaynde wiyeteende ARTE.
E jonte ɓennuɗe ɗee, depitee Faraysenaajo biyeteeɗo Noel Mamère, naamndanooɗo ko faati e ngonka Mali wiyi « Oɗon cikki jihaadiyankooɓe ɓee ina mbaawi fooleede tawi noon ina mbaawi mooloyaade Muritani, mo persidaa mum jeyaa e mawɓe julaaɓe dorog ? » Kaa haala no wayi hulɓinaade nii, yimɓe fof ina kuli, ina padi haa hannde e jaabawol mawɗo leydi ndii. Kanko depitee oo, o haalnoo ɗum ko e jaaynde wiyeteende ARTE.
Caggal ɗuum, lowre muritaninaare wiyeteende Mauriweb naamnditii mo ɗum, o jaabii « Miɗo teeŋtinana on haala kaalnoo-mi e persidaa Muritani, sibu ko huunde nde aduna fof anndi ». O ɓeydi heen haala ngoɗka njoopiika jotondiral Asiis e konsil Gine Bisaawo, leydi ceedtanaandi njulaagu dorog, biyeteeɗo Hamdi Busharaya « mo yaltataa galle laamu Muritani, tee Asiis alaa fof ko waɗantaa mo … ». Caggal ɗuum ko Limaam Shaafi, gooto e luulndiiɓe ɓe laamu Muritani yiylotoo nanngude, ɓalliinooɗo no feewi Belees Kompaawore, hooreejo Burkinaa wiyi ko wiyaa e Asiis koo ina woodi, sibu kanko e hoore makko «o tiniino wonde Abdel Asiis ina moddi e hafeere waɗnoonde to Ganaa, e yonta mo Eli ardinoo Muritani oo».
Caggal ɗuum eɗen nganndi Abdel Asiis, caggal nde luulndo ngoo wiyi «faamaani deƴƴere mum», fellitii wullitaade to ñaawoore Farayse, wullitaade tooñaama. O ƴettii awokaaji nana toppitii laaɓɓinde mo e semtinde ko Noel Mamère haali e makko koo. Ñalde 21/04/2013 jaaynde Alkhbar habrii boom o ƴettii seedeeji kadi. Ina wiyee o suɓiima jaaynooɓe ɗiɗo, hono gardiiɗo La Tribune biyeteeɗo Muhammed Faal wul Umeer e Iselmu wum Mustafaa, gardiiɗo Tahaalil, yanti e Seeknaa wul Nenni, ɓurɗo anndireede darnde mum politik sara laamu nguu, coso jaaynde wiyeteende Nouakchott infos, e biyeteeɗo Peer de Jong, ofisiyee Marin Farayse ɓooyɗo. Ɗum noon moɗtee poofaali, haala mawka na yeeso, sibu, ñalnde 19/04/2013, ñaawoore leydi Amerik hollitii ina yiɗi ñaawde biyeteeɗo Antoñoo Injay kadi.
Antoñoo Injay (Antonio Indjai) wonoo mawɗo konu Gine Bisaawo. Kanko Antoñoo Injay noon, o yiyndiriino ɗoo e Nuwaasoot e Asiis, ñalnde 15 desaambar 2010 ɗo galle laamorɗo ɗoo, haa tele Muritani yaltini ɗum. E wiyde Al Akhbar, oon sahaa ɓe kaaldiino « ko faati e tarafikaaji dorog cokanooɗi e Muritani ». Jooni noon, Amerik ko takkuɗo oon « njeeygu dorog e njeeygu njogitaaje».
Lowre Alakhbar siftinii wonde, hade Antoñoo Injay arde yillaade Asiis, kamɓe e koye maɓɓe ɓe keɓiino ɓataake ina winndaa heen maa mawɗo konu Gine Bisaawo oo « yeewtid e Abdel Asiis hafeere yimɓe 42 sokaama e Muritani sabu tarafik dorog ». Caggal nguun njillu noon, « yoga e maɓɓe ngoppitaama walla ustanaama kuuge mum en. Ine heen tuubaako Faraysenaajo biyeteeɗo Eric Walter Amigan », mo kuugal mum ustaa duuɓi 5 (15 wonnoo, waɗtaa 10 hade mum laɓɓineede ñalnde 11 sulyee 2011), tee « nawtaa cuuɗi mum en ». Ko biyeteeɗo Saydu Kan tan heddinoo e kasoo, « oon ne woppitaama e lebbi ɓennuɗi ɗii », e wiyde jaaynde ndee haa hannde.
Ko wonaa ɗum koo, julanke Españool, iwdi Saharaa, biyeteeɗo Hamadi Busarai Emhamed, gonnooɗo konsul teddungal Muritani to Gine Bisaawo, «ko e Abdel Asiis rewrunoo haa baaɗum cokranooɗo tarafik dorog, laɓɓinaa, woppitaa e lewru noowammbar 2008» e wiyde haa hannde Alakhbar.
Eɗen ciftina tan, e jonte ɓennuɗe ɗee, Amerik nanngiino Bubo Na Tchuto meeɗnooɗo wonde mawɗo marin (konu ndiyam) Gine Basaawo. Ko ñalnde 21 saawiyee ɓennuɗo oo, Noel Mamère takkunoo wul Abdel Asiis wonde «mawɗo tarafik dorog hakkunde Afrik e Orop, rewrude e Afrik hirnaange». Wonande ONUDC (Njuɓɓudi Fedde Ngenndiije Dentuɗe toppitiingu ko faati e Dorog e Warkoyaagu), «ko ɓuri heewde e oon dorog rewrata ko Gine Bisaawo e Ganaa», leydi ndi innde mum darji no feewi e Muritani sibu mum joopeede e nder «yeewtere hakkunde Abdel Asiis e Alawi » kam e «yeewtere Hamed Umar… »…
Ɗee geɗe kala so tawtii «kural giɗo», tawtii kural Bedr Abdel Asiis fellunoo suka debbo, jooɗtiiɗo e doole mum hannde, tawtii seppooji sukaaɓe 25 feebariyee walla luulndo, geddooji gollotooɓe, mettere yiɗɓe Buu Amatu, e caɗeele kisal goodɗe e leydi hee haa arti noon e warngo Pennda Sog…, e wolde Mali e batte mum e Muritani, yeewtere « hakkunde Asiis e Alawi », haala malinaajo biyeteeɗo Hamed Umar , caɗeele binnditgol, eɗen mbaawi wiyde ɗum ari ko e haaɗde lamɗam. Ko waawi heen wonde kala, yo jam jogo Muritani.
Muttaar


text:
Waalde e dow danki, finde e les ganki, waalde e dow ganki, finde e les danki, fof waalde e jam, finda heen ɓuri. Farayse waaldii e piyanɗe jamma aljumaa, 13 lewru desaambar (jolal), findii e ubbude maayɓe e safrude barmuɓe, ñalnde aset 14 lewru jolal 2015, tawi ndewdaa ɗoon ko ownooɓe (owbeelɓe).
Waalde e dow danki, finde e les ganki, waalde e dow ganki, finde e les danki, fof waalde e jam, finda heen ɓuri. Farayse waaldii e piyanɗe jamma aljumaa, 13 lewru desaambar (jolal), findii e ubbude maayɓe e safrude barmuɓe, ñalnde aset 14 lewru jolal 2015, tawi ndewdaa ɗoon ko ownooɓe (owbeelɓe).
Jamma aljumaa, 13 jolal 2015 owbeelɓe dadiiɓe pafti pettooji, jogiiɓe petelaaji hare njanii e won e nokkuuji e nder Paris, laamorgo leydi Farayse. Njangu nguu waɗii maayɓe 130 e barmuɓe 352 e nder heen 99 wonɓe e ngonka caɗtuka, paayniika.
Ena sikkaa wonde owbeelɓe ɓee peccii ko e goomuuji tati, jettiiɗi nokkuuji keewɗi e nder Pari. Won e maɓɓe yahɓe to dingiral fuku koyɗe heedde 21w20h. Oon sahaa tawi ko fijannde fuku hakkunde Farayse e Almaañ ena ruuki e nder dingiral ngal. Faransuwaa Olannde, mawɗo leydi ndii e hoore mum wonnoo ko to nder dingiral too, ena yeeɓa bal. Nde fettaango ngoo dilli, sokla e faayre ɗuhii e ɓerɗe, ndeenka ɓadtiika mo nulani elikopteer, arani mo. Sabaabu fettaango ngoo ko gooto e owbeelɓe ɓee fettinnoo dadol mum e sara damal dingiral fuku ngal, wartii, nawori goɗɗo.
Won taƴre woɗnde yaaɓani, heedde 21w25h, to Ñaamirɗe Kariyoŋ (Carillon) e to Peti Kammbodse (Petit Cambodge) to tunndo 10ɓo (10e Arrondissement) e nder wuro Pari, haa hannde. Ndeen taƴre walla nguun goomu ari ko e werlaa ɓaleejo, ena jogii petelaaji hare, pelli ko aldaa e paltoor e jamaanu tawanoongu ɗoon nguu. Yimɓe 15 mbaraama heen. Heedde 21w30h, fettaango ɗimmo kadi eelti e sara dingiral fuku Farayse ngal. E oon sahaa gooto walla hojomaaji ɗiɗi caggal mum (21w32h), petelaaji ndillii kadi to tunndo 11ɓo. Ɓeen felluɓe toon ngoni kadi ko e werlaa ɓaleejo. Njangu to 92 mbedda Shanon e ñaamirde wiyeteende Bel Ekip (Belle Equipe) waɗi ko heedde 21w36h. Yimɓe sappo e njeenayo mbaasii heen pittaali mum en.
Nde yahi haa heedde 21w40h, woodi tato e yimɓe owbeelɓe ɓee yaltuɓe e werlaa ɓaleejo mo njolnoo, naati ɗoon e nokku pine e pijirlooji biyeteeɗo Batakalaŋ (Bataclan), ngudditi jeyli e dow yimɓe, mbari heen pittaali keewɗi, ko jiidaa e barmuɓe heewɓe. Ko fijirde mawnde doornoo ɗo Batakalaŋ ɗoo. Heedde saanga 21w53h kadi, fettaango tataɓo dilliti e saraaji dingiral fuku, ko gooto kadi e ow-beelɓe ɓee fettini dadol mum.
Ɗiiɗoo njanguuji fof baɗduɗi e nder sahaa gooto, e nder sahre wootere, ngollii ɗum en ko worɓe njeenayo. Heen njoyo ɓalli mum en keptinaama. Ɓeen ngoni Barahiim Abdel Salaam, Sami Amimuur, Omaar Ismayla Mustefay, Ahmad Al Mohammad e biyeteeɗo Bilaal Hadfi. Tato e owbeelɓe ɓee ndonkaama heptineede walla tawa ɓalli mum en njiytaaka nii, Alla e pafti mum en heewnoode semmbe. Baɗtuɗo jeenaɓo oo, hono biyeteeɗo Salah Abdel Salaam ko naatɗo e sooynde, yiytaakaa tawo. To bannge miijo, ena sikkaa wonde fotata ɗowde golle ɗee ko belsiknaajo biyeteeɗo Abdel Hamiid Abawuud, baraaɗo e pellondiral baɗngal hakkunde owbeelɓe e polis Farayse ñalnde alarba 18 noowammbar to Saint-Denis, e nder Pari. Ko oon woni jannginoowo owbeelɓe ɓee karallaagal konunkaagu, diftagol e peeje njanguuji.
Ardiiɓe leyɗeele keewɗe neldii duwaawu feewde e mawɗo leydi Farayse ngam renndude e ɓesngu Farayse sunaare so wonaa Bashaar Al Asaad, hooreejo leydi Siiri, biyɗo ko heptii hannde leydi Farayse koo ko rewam dawrugol mum to leydi Siiri. Ɗuum ena jeyaa e ko laynata deeneeri owbeelagu e nder winndere ndee.
Njaay Saydu Aamadu (Gelongal Fuuta)


text:
Subaka law, tawi yimɓe ndariima e powle maayo, ina cooynoo banndiraaɓe mum en ootoo bannge, worgo maayo, ummoriiɓe Njum. Ɗoon ko tillisaaji poŋtaa, ɗo yimɓe mbaawi ɗuhaade, kono ɗoon e ɗoon tawi ɗi keewii. Hankadi, laaɗe ndenndinaama ina padi, sibu Ɓoggee alaa baak no Rooso nii. Otooji kadi nana padi.
Taccugol maɓɓe waɗaani caɗeele. Ɓe njoofii kamɓe kala e jam e cellal. Weltaare nde ina mawni sanne, hay gooto suuɗaani ɗum. Ina jeyaa e arɓe ɗoon jaɓɓaade, mooliiɓe artunooɓe gila e hitaande 1995. Yeru, Aamadu Soh, ganndiraaɗo Demmba Gay. O hollitii ɗoon wonde kamɓe alaa ko ɓe njiyi tawo ; aɓe njaakorii tan maa laamu ngu maa toppito min. O haalani ɗum ko jaagorgal geɗe nderndere, hono Sakariyaa Yaal, garnooɗo jaɓɓaade mooliiɓe ɓe. Oon ne, e diskuur waɗi ɗoon, huniima maa hafeere maɓɓe kamɓe ne ƴeewte, so Alla jaɓii.
Ooɗoo beetawe to Ɓoggee, ko weltaare mawnde, ko njurum, ko bojji …. welemma. E nder ndeeɗoo iiñcere, won heen ndokkii ɗoon darɗe ɗiɗi ngam yettude Alla toowɗo o sabu mum haajde ngal gartaangal.
Udditi bismaali ɗi ko meer Ɓoggee, hono Aadama Muusaa Bah, e ngolɗoo konngol : « banndiraaɓe artuɓe, mi salminii on, mi bismiima on e nder ngenndi men kam e nder wuro men Ɓoggee » ; konngol poɓɓanangol sanne. « Banndiraaɓe, hay gooto majjaani caɗeele nguurno-ɗon ɗe, e nder ɗii duuɓi 20 daayo ».
Muusaa Faal, gardiiɗo ANAIR (nokku toppitiiɗo gartirgol e naattingol artuɓe ɓe e nguurndam leydi ndi) hollitii ɗoon, wonde gartugol ngol firtaani tan naattude leydi ndi, « kono e ngol ɗaɓɓi golle mbele aɓe mbaawaa ɓamtude ɗo nguurndam moƴƴam, e nder ndimaagu ». E nder heen o hollitii wonde nokku mo o ardinaa o, fellitii, wonande ndeeɗoo rogere adannde artunde Barakna, rokkude galle kala ballal tolningal e 700 000 mbuuɗu. O holliti kadi wonde tuugnorgal maɓɓe golle waɗi ko daawe tati : ko ardii fof ko « jaɓɓagol e ballal keñorangal, tabitiroowal ciynugol eɓɓaaɗe nafoore huftodinnde wonande denndaangal artooɓe walla artunooɓe e kitaale 96-97 e 98 kam e musaffiriin en riiwanooɓe to Senegaal» E ngoon yeeso, ɓeto maa waɗe e ballondiral e Iniwersitee Arisona (Ariɗona). E ooɗoo sahaa nii, eɓe na ngollodoo e maɓɓe e nokkuuji joopaaɗi ngam jaɓɓaade mooliiɓe ɓe. Ngoon ɓeto maa hollite laamu ngu so gasii, mbele ina laawɗina ɗum, caggal nde gollodiiɓe to bannge karallaagal e ngalu njuurnitii ɗum.
So ngalɗoo daawal ɓennii, huccantee ko daawal eɓɓaaɗe “naattingol duumingol e nder nggurndam renndo ngo nde fayndaare mum woni waɗde feere mbele aɓe nguurda e tawaaɓe e nokkuuji ɗi e nder beldal e paamondiral”. Ɗee geɗe kala maa mballitoy tiiɗtinde kattanɗe nguura e diwtude caɗeele nguura e njeña ndema e nder leydi ndi.
Daawal cakkitiingal tuugnorgal ANAIR toɗɗii ko artuɓe, tawi wonaa e ngalɗoo nanondiral hakkunde laamu Muritani, HCR e laamu Senegaal. E Ooɗoo sahaa, artuɓe ɓee fof ko 900. Wonande barakna, rogere woɗnde maa ar ñalnde 25, woɗnde ñalnde 27 mars 2008. Ko e les naange saasnge, Sakariyaa Yaal, kalifu geɗe nderndere waɗi diskuur mum puɗɗoriiɗo « Bismilla, Bismilla, Bismilla, … ina wayi no en uddii ngooɗoo hello, en mbaɗii daawal feewde e mahtagol ngootaagu ngenndi ndi ». Ina tawaa jaɓɓungal ngal, jooɗaniiɓe (ammbaasadeeruuji) Espaañ, Dental Amerik, Almaañ, Fedde Ngenndiije Dentuɗe. Ɓeeɗoo artuɓe fof noon ko Boyngel Cilenaaɓe (saraaji Ɓoggee), ɗo HCR foŋtani ɓe 85 tilliisa. Bongel Cile noon, so a arii ɗoon hannde, a miijotaako wonde meeɗiino hoɗeede, sibu, e hitaande 1989, nokku o muumta haa takki.
Ƴoogirde : Le Rénovateur Quotidien


text:
Ɓeeynirka “Parker Solar” diwii : Ñalnde alet 12 ut 2018, NASA werliima laana ɓeeynirka naange (mbittoowa) mbiyeteeka Parker potka etaade taccude weeyo naange. Ngol woni go’o ko kaɓirgal ngal aadee feewni, ina etoo taccude weeyo naange. Ɓeeynirka Parker foti ko e oto tokooso, njaru donngal (mission) makka ko miliyaar e feccere dolaar.
Ina wayi no ko jooni aadee keɓi humpito e karallaagal tafde huunde waawnde ɓadtaade Naange tawa ina hisi e nguleeki ɓurtuki, sibu weeyo naange ɓuri naange ngee e hoore mum wulde laabi 300. Ɗo mbiyaten ka ɓadtiima weeyo Naange ɗoo, tawata ko miliyoŋaaji 6 e 200 ujunere kiloomeeteer ina ɓilii hakkunde makka e Nannge ! Maa ka taccu weeyo ngoo fotde laabi 24 e nder duuɓi 7 ɗanngal ngal.
Yaakaare mawnde to bannge ganndal ina fawaa e ngal donngal. Faandaare ndee ko etaade faamde hol ko saabii huurgo Naange ngoo, ɓurde naange ngee e hoore mum wulde fotde laabi 300, e hol ko waɗi pecoron mum (particules) semmbe ina caaboo duleeɗi yiitesulɗeeji (électromagnétiques) baawɗi haljinde gollagol yiite dow Leydi men ndii.
Ɓeeynirka Parker woni laana mbajja ka Nasa meeɗi innirde ganndo guurɗo, hono ganndo ko faati e ɓalliwal kuule asamaan (astro physique) biyeteeɗo Eugène Parker jahroowo hannde e duuɓi 91. Kanko wonnoo gidiiɗo miijaade e kaanabbe Naange ɓurɗe hito (dille) yaawde, e hitaande 1958, ɗe kaaɗoo ɓeeynorka foti sunnaade. Laana kaa, ngam hisnude kaɓirɗe ganndal roondii ɗee e nguleeki tolniiki e 1 400 daawannde Selsus (degré Celsius), ina huuraa warwarde nde santimeeteruuji 10 tekkeendi, mbele nguleeki nder laana kaa ina duumoo e 29°C fat ! Ko ina wona duuɓi 60 hannde, annduɓe ɓee ina kuuñƴi e tafde laana mbaaka nii, kono ɓooyaani ko ganndal aadee to bannge karallaagal yettii e waawde tafde warwarde waawnde hisde e nguleeki tolniiki ɗoo.
Parker Solar Probe (woni innde ɓeeynorka kaa e Engele) ina saawi dente kaɓirɗe 4.
Ngesa sulɗeewa : Kaɓirgal biyeteengal FIELDS maa toppito jaabtaade « naamnal ɓuttal » : « hol ko wulnata meetelol (kuurhuurngal) Naange ngal ? » haa ko ina ɓura Naange ngee e hoore mum wulde. Ngalɗoo kuurhuurngal keedngal dow fof (ɓurngal woɗɗude Naange ngee), ngal miliyoŋaaji miliyoŋaaji kiloomeeteer tekkeendi, nguleeki mum ɓurii miliyoŋ daawannde, tawi noon nguleeki dow naange ngee ko hedde 6 000°C. Huunde haawniinde, sibu, e ko aadoraa, so a woɗɗitiima sewnde nguleeki, nguleeki kii foti ko ustaade, kono to Naange, aɗa ɓeydoo woɗɗitaade tan, ina ɓeydoo wulde !
Haanabere naange : « Ɓalliweeɓe (annduɓe ɓalliwal) nganndaa ko waɗi Naange ina duppitoo guubiliiji naange, e hol ko tagi e nge wukkita kaanabbe (duppita duleeɗi) sahaa e sahaa fof » e wiyde CNRS. Ɓeeynorka kaa ina nawori kaɓirgal « SWEAP » (Solar Wind Electrons Alphas and Protons Investigation) ngam ɓetde nguleeki e njaaweendi e tiɗɗeendi ɗeen kaanabbe. Humpitaade ɗum maa addan en anndude hol nde ɗiin guubiliiji naange njanata e Leydi. Annduɓe ɓee ina kuli hoto ɗiin guubiliiji naange mbonnude geese yiite (resoo kuuraa) fotde lebbi walla kitaale wonande won ɗiin nokkuuji e Leydi men ndii.
Hartaango pecoron : Kaɓirgal ISOIS (Integrated Science Investigation of the Sun) maa toppito wiɗtude pecore pattamsemmbe (haute énergie) ɗee, hono iyone tedduɗe (ions lourds, woni pecore tedduɗe, dimnduɗe). E wiyde gooto e annduɓe ɓee : « Ko pecore cemmbolinɗe no feewi, tiindiiɗe Leydi, ɗe njaaweeki kaawniiki, ki woɗɗaani njaaweeki leer. Aɗe mbaawi yettaade Leydi e nder 30 haa 60 hojom ». « Ñalnde njiɗ-ɗen yahde tagofeere marse fof, alaa e sago mbaawen anndude hol nde ɗee pecore nduppittoo sibu batte majje ina mbaawi warde ». Annduɓe ɓee ina nganndi ɗe ngummotoo ko e meetelol naange, kono ɓe nganndaa hol silsil kartagol majje.
Lonngal (lonngagol mawninoowol) : Ɓeeynirka kaa ina nawori kameraa biyeteeɗo WISPR (Wide-Field Imager for Parker Solar Probe) ngam ƴeewde Naange ngee ɗo ɓadtii (miliyoŋaaji 6 km ngoɗɗeeki hakkunde mum e Naange ɓurndi raɓɓiɗde, tawi noon ngoɗɗeeki hakkunde Leydi e Naange ko hedde 150 miliyoŋ km). Annduɓe ɓee ina ɗaminii maa ka ƴettu sirƴo ñiso meeteleewo (éjection de masse coronale) pecore dimnduɗe, ɗe njaaweeki mawki, kam e bayle keewɗe goɗɗe baɗooje toon.
Ɗum noon maa kameraa oo ƴettu nate jooɗɗe wonande majjuɓe, coomɗe humpito wonande annduɓe.
——————————————–
Hol ko woni “Ɓeeynirɗe weeyo”
Ɓeeynirka weeyo ko daabaa weeyo mo jolnaani hay gooto, berlaaɗo nder weeyo ngam wiɗtude kuule asamaan, ko wayi no Naange, tagopeeje, tagopeeje dooɓaaɗe, e ɓalli tokoosi, kam e jowitiiɗe mum en, kam e weeyo hakkunde tagopeeje walla hakkunde koode.
Ɓeeynirɗe weeyo ina ceerti e masiŋon weeyo kon koɗaaka ngoɗkon kon, taarotookon Leydi kon. Ɓeeynirɗe weeyo ina mbaawi jogaade mbaadiiji keewɗi ngam huuɓnude donngal kalfinaa ngal :
– taartaade kuulel weeyo foti ƴeewde ngel,
– juuraade e mum ngam wiɗtude ɗum,
– buɓɓaade ɗum ekn.
Ɓeeynirka ina heewi naworde kaɓirɗe kattanɗe koye mum en ngam ɓeydoraade (ko wayi no jowitiingel e mum, buɓɓirgel, deegowel, baloŋ). Ɓeeynirka waɗiraa ko taccude jolɗe mawɗe e gollaade to woɗɗi Leydi e Naange, ko ɗuum waɗi ka hatojinde e kaɓirɗe keeriiɗe.
Aka foti naworde semmbe jonɗo ngam gollaade e diiwanuuji ɗo caafal naange heewaani, jogaade hattan mawɗo gollinde hoore mum sibu makka woɗɗude nokku ɗo ɗowooɓe ka ngoni ɗoo, ɗum noon yimɓe gollotooɓe heen ɓee mbaawaa jaabtaade ɗoon e ɗoon ko kewata dow koo, walla safrude caɗeele jokkondiral jolooje sabu ngoɗɗeeki walla caafe e nguleeki mbonki e kaɓirɗe jolnaaɗe ɗee, walla e ɓeeynirka kaa e hoore mum. Ɓeeynirka ina huutoroo kadi peeje beforɗe, e dampirɗe ceeɓɗe : ballital ɓaaƴo (assistance gravitationnelle), dartingol…
Ɓeeynirɗe gadane : E hitaande 1959 Dental Sowiyet (Riisi) werliima ɓeynirka Luna feewde Lewru. E hitaande 1959 kadi ɓe werlii ɓeynirka Venera feewde Venus. Gila 1988, Riisi deestii, Dental Amerik e ESA (Nokku Orop toppitiiɗo weeyo) e Japon lomi yolnde.
————————————————–
Ɓeeynirka Parker Solar Probe : Ɓeeynirka Parker Solar Probe ko ƴeewirde weeyo Naange. Feewni ka ko Nokku Amerik toppitiiɗo weeyo (NASA). Faandaare makka ko wiɗtude bannge meetelol naange keedɗo dow oo, mo tekkeendi mum tolnii e miliyoŋaaji miliyoŋaaji kiloomeeteer. Nguleeki meetelol ngol kam e hartaango henndu naange duppittoondu heen ngoo, ko geɗe ɗiɗi teskaaɗe gila e feccere teem 20siire, ɗe silsil mum en faamaaka haa hannde. Ngam ittude oon kumpa, Parker Solar maa wiɗtu diiwaan weeyo goɗɗuɗo Naange fotde 0,3 U.A. (U.A. ko go’owel ɓetirgal kuule asamaan). E ngalɗoo daawal doɓindagol keɓe hakkunde 2018 e 2025, ƴeewirde naange ndee duumotoo ko e jirlol nde lommet mum ɓadii Naange, e nde ceɓɓet mum tolnii jirlol Venus. Ɓaaƴo ndee tagofeere maa wallitore ngam ustirde seeɗa seeɗa lommet oo. Maa ƴeewirde ndee rew laabi 24 e nokku mo ngoɗɗeeki mum e Naange jaasi 0,17 UA, tawi heen laabi tati ngoɗɗeeki kii timmaani 0,045 UA (9,68 hakkundol naange).
Ñiso makka e leydi ko 685 kg. Reenata ka e nguleeki naange ɓurtuki kii ko warwarde tekkunde. Parker ina jolni dente 4 kaɓirɗe ganndal, ɗe ñiso mum tolnii e 50 kg. Ɗee kaɓirɗe maa ɓet ngesa yiiteewa e sulɗeewa, cifoo pecore semmbiije, mbiɗta bembeƴƴe rajo e ɗe ɓoljam, ɗe ƴetta kadi nate meetelol naange ngol.
UA (Unité astronomique : ɓetirgel kuule asamaan) ko hakindo ngoɗɗeeki hakkunde Leydi e Naange, ko 149 597 870 700 meeteer. Ko yolnde nde leer taccata e nder hojomaaji 8 e leƴƴanɗe 19s.
Kelmeendi
Bookara Aamadu Bah


text:
Pelle fulɓe ene keewi kadi ene carii hono no Fulɓe carorii he nder aduna hee kala ni. Ɗee heen ko pelle jokkere enɗam goɗɗe heen kadi ko pelle pinal, waɗa sahaa kadi njiyaa fedde renndinnde payndaale ɗiɗi ɗee kala tawa ene golla he pinla kono kadi ene wadda heen jokkere enɗam. Geɗal jarngal teskaade kadi ko pelle Fulɓe cosaaɗe caggal jookdu Afrik ɗee, Fulɓe jeyaaɓe he leyɗee ceertuɗe ene keewi rentude heen, walla nii haysinno ko he nder jookdu Afrik tawa ko he leyɗeele (lesɗe) ɗe ngonaa ɗo Fulɓe njeyaa, ɗuum ene dañee heen.
jokku taro
Like this:
Like Loading...
Ɗemngal Arab ko adii Islaam:
Ibn Khalduun, he nder deftere mum Muqaddimah, ene wiya ko Qur’aan adii won’de deftere winndaande he ɗemngal Arab, hayso tawii Ibn Ishaaq ne ene wiya, he nder deftere mum Siira (daartol nguurndal Nelaaɗo) wonnde, Warqa Ibn Nawfal ene winndatnoo defte ganndal nasraan (christianisme) he ɗemngal Arab, ɗe o firatnoo ummoraade he ɗemngal Ibraaniyya (Hebreu). Ko waawi heen won’de kala, daartol ene tabitini wonnde, haysinno binndol ene anndanoo he nder Arabeeɓe ko adii Islaam ne wonaano ko yaaji.
jokku taro
Like this:
Like Loading...
Umaro Muktaar Sissoco Embalo, suɓaama hooreejo leydi Gine-Bisaawo caggal toɗɗe maɓɓe ɗimme baɗnooɗe ñalnde 29 Bowte 2019, ɗe o dañi 53.55 %. Hannde, 3 Siilo 2020 omo jogori fiileede laamɗo leydi e jooɗaade he dow jappeere laamu Gine-Bisaawo.
Jokku taro
Like this:
Like Loading...
Ñalawma Deftere Pulaar ko Joljole ɗe Lewlewal Group Communication yuɓɓinta ngam ruttude teddungal fayde he wiɗtiyankooɓe e winndiyankooɓe Pulaar. Ko hikka woni laawol ɗiɗiɓol ko ɓe njuɓɓini oon ɗoon ñalawma. Waɗaa ko ñalnde 21/12/2019 to wuro ene wiyee Siñcu Daŋɗe he nder Falnde Podoor,
jokku taro
Like this:
Like Loading...
Gannde Hiisiwe ko tiitoonde deftere hesere nde Doktoor Mouhammadou Faalil Sy yaltini ko ɓooyaani. Ko kayre woni deftere makko ɗiɗiɓere he nganndal hiisaaj toowɗi walla mbiyen “Hiisawal” ɗum woni Mathematics\Mathématiques he ɗemngal Pulaar. Arwaniire ndee yaltiino gila 2016 to suudu muulirdu Papyrus Afrique.
Jokku Taro
Like this:
Like Loading...
He mooɓondiral mum ɓaɗnongal 1982, nde Fedde Ɓamtoore Pulaar Senegaal (Association pour la Renaissance du Pulaar -ARP – Senegal) felliti waɗtude jaŋde Pulaar toɓɓere ɓurnde himmude he kuccam fedde ndee, ko wonno caɗeele he oon tuma ko defte janngirɗe pulaar. Fedde ndee udditi duɗe janngirɗe he nder diiwaanuji Senegaal ɗi kala. Gila he saareeji mawɗi ɗii, haa he gure tokoose ɗe, ɗuɗe ngudditaa ene njanngina Pulaar. Yimɓe kala nootii
JOKKU TARO
Like this:
Like Loading...


text:
Wonde afo miñiraaɓe heewɓe (maa shaa’Allah) weeɓanaano mi. Mi juutdii he guuma-gaamaalde won mawniraaɗo ŋaakiraa mi. Haa ndee dabbunde 1966, nde miin e Siidi wul Sheek min naati Farayse, min payi jipporde “la Muette” ɗo Studio-Ecolemo Maisons-Laffitte wonnoo, nder diiwaan Yvelines.
Gorko gooto ina fadi min. Denndaaɗo leydi, suka mo duuɓi noogaas e joy. O wiyi min o wiyatee ko Meduun Loh. Mi heɓtinii yeeso makko. To Nuwasoot o hoɗnoo ko Bolok 3ɓo (3e Bloc), sara galle amen. Ndeen ko mi suka, njaggirno-moo-mi ko mawɗo am, fedde amen dow mo min ndentii, mo min kuli.
Gila oon subako mo o innitii, Meduun tammbii kam, dewñi-mi. Nder jonte e lebbi, o laatanii mi gaynaako, diisneteeɗo, dewnoowo he laawol. Kanko huurtani mi ko huurii he geɗe nguurndam. Kanko yerƴatnoo mi yo mi yah to pemmboowo; kanko darantonoo mi to ardorde duɗal ngal hee tuma nde fiddere am aannii jannginooɓe; kanko dukratnoo mi so mi waɗii ko haɗaa, ɗoon ɗo turat-mi hoore he yeeso makko. Ko kanko weltotonoo so mi woodi nawde raay, ko heewaani koo (nganndoytu-mi ɗuum ko duuɓi yeeso nde haralde makko haalani mi ɗum).
Weeyatnoo hakkunde amen ko uuranteeri cuuɗiindi, henndu ndu ngoow-mi, kono ndu korii-mi siftorde innde mum. Ko duuɓi-duuɓi yeeso ɗum ciftor-mi uuranteeri suudu/mbaara njulliiji, jotondiral am he Meduun ko no hakkunde “selbe” e “njulli” mum. Kono mi meeɗaa suusde haalande mo ɗum. So mi miijtiima heen jooni, ɗii duuɓi ɗiɗi ɗi mbaɗ-mi to “Studio-Ecole”, yanti he duuɓi deftuɗi heen, nde min ngarti, nanndata-mi ko he laawol cukaagu feewde cagataagal e mawngu, rewa daawe mum keeriiɗe he ndeenka makko. Buuna Kan e Falastiin fuɗni he am aawdi pinal dawrugol, Meduun walliti fuɗɗude he am mawngu sara cukaagu am hade min fottude. Kanko lomtanii kam mawniraaɗo mo ŋakkiranoo-mi, mo mi alaano, o woni haa ɗo mi meɗaa sikkude saka hoyɗude.
So mi haalaani tataɓo ballitɗo tigi-rigi luggeendi jotondiral amen, mi waasa yoɓde diminna. Lebbi seeɗa caggal nde ngar-mi Farayse, Meduun soodi otoyel piddungel jooɗngel, Triumph. Wonaa Triumph “okkaasion”, ko keso pul, ɗoon yalti mbayla. Ko kanko gooto woni janngoowo « Studio-Ecole » gardoowo oto.
Miin goownooɗo « taksiiji » kantaaji Nuwaasoot kam e otoyeeji T45 duysillitonooɗi hakkunde Kayhayɗi e Bahbahɓe, ngel otoyel moƴƴel ŋari arii ngal dow faarnaare. Kikiiɗe fof, caggal jaŋde, maa he guurti, so tawii kay musiɗɓe makko keɓaaki, Meduun nodda mi yo min njaltitde he Triump hee ;min naata he mbeddaji mawɗi, min njahkinoo walla ndeegikinoo nder laabi Île-de-France ; jeewte kimmuɗe maa beltinooje, jaleeɗe dow. Nguurndam ngel cuɗayel otoyel Engelewel juutii balɗe haa nder Muritani, ngel rokki min fartaŋŋe ɗannodaade ko yejjittaake hakkunde Nuwaasoot e Rooso, min ngostondira kelmeendi luggiri hakkunde Wolof e Pulaar.
Ummitaade Studio-Ecole haa yettoo « Radio Muritani » saɗtanaani min, miin e Meduun e Siidi. Min ndañi fartaŋŋe hawrude he ɗowoowo mo hono mum alaa caggal mum, nder dingiral Rajo e Telewisoŋ Muritani : Muhameden Baaba lollirɗo Baaba Faal, dimo udditiiɗo, denndinɗo kattanɗe, neɗɗo belɗo ƴiiƴam sanne.
Duuɓi sappo haa njahdi he naange ko Meduun woni ngooroondi, woni masiŋ Rajo Muritani, so wonaa nde o ruttii Farayse janngoyde aasiñoraagal. Nde o waɗaa Juɓɓinoowo golle, caggal ɗuum Ɗowoowo Karallaagal, o laatii jannginoowo gollal ngal, o holliti mbaawka makko nder dingire gararte toowɗe e lesɗuɗe, haa yettii yuɓɓinde gollotooɓe. O rewii he laabi mettuɗi, ɗi yimɓe yiɗɓe wonde ɗo foti e ɗo fotaani, kono ɗum fof dey Meduun ko he yimɓe ɓe caɗeele nguurndam ɓeydata tiiɗde.
Hedde maayirɗe kitaale 70, Meduun nawaa to ardorde karallaagal Dental Rajooji e Teleeji Ngenndiiji Afirik (URTNA : Union des radiodiffusions télévisions nationales d’Afrique) to Bamako. O faami ɗoon waylude leydi ittataa kiram e ngañamtumaagu he koye yimɓe. Gila adan, o tinii salaare haralleeɓe waali-wuro en, won heen nih ko he haralde makko jaŋde njeyaa. Kono ngol jimol wonaa kesol he makko, ko ngol o huñii.
Ko ndeen “dille 1989” njoli, warngooji ƴiiƴiiji, taccingol ɓiɓɓe leydi, diiwgol ɓiɓɓe leydi, warngooji ɗi ndewaani ñaawooje, diiwgol añamleñeewol he golle, warngooji koninkooɓe. Keneeli ngañgu e añamleñamaagu e ceeral ngutii haa njettii Bamako. Laamu Muritani etii waawnude yo goɗɗo lomtine he ardorde senngo karallaagal URTNA. Kono ngu dañaani ɗuum.
Meduun felliti kañum he hoore mum tottitde kayitaaji mum. Nde o firani-mi ɗum, taw-mi ina yahdi he moƴƴere makko e mawnude mo hoore. « Sinno dille ɗee tawnoo-mi ko Muritani, mbayat-mi ko no ujune-ujune Muritaninaaɓe ɓee nii, kaake am teettee, muritaninaagal am yedditee. Tottitde kaayitaaji am woni hollitde mettere am, woni wondude miijo e heddiiɓe bonnanaaɓe ɓee ».
Nde mudda o taƴananoo to Nehaande Karallaagal URTNA timmi, Kanko he galle makko ɓe njooɗii Senegaal. Mi haalanii on Meduun Loh jibinaa ko Senegaal ? Ina gasa ko mi jejjitɗo. Maa ɗuum heewaani nafoore. Ndakaaru noon welaani, golle ngalaa, hirondirooɓe ina keewi. Baafe fof ko uddiiɗe, alaa fof beeɗoowo junngo, keɓɓotooɗo. Nde taw-moo-mi toon, he 1993, o wiyi mi : « So wonaa koreeji am ɓadtiiɓe, hay gooto mi anndaa ɗoo. Wonaa giƴiraaɓe, wonaa ɓe njanngid-mi, hay mo pijdu-mi he cukaagu. Hay gooto. Dara. Ko ina wona duuɓi ɗiɗi, ko gootol ndañ-mi halfineede golle…, to Gambiya ».
Damal noon udditiima, to Mali. Julaaɓe alɗuɓe malinaaɓe, koreeji Kumaandaŋ Ismayla Sih, baaba makko nehɗo mo, cosii fedde heeroriinde ɓoggi kumpitooji. Aɓe nganndunoo Meduun gila nde o ardii Nehaande Karallaagal URTNA. Aɓe keɓtinnoo juɓɓinoowo oo e golle gorko oo, ɓe ɗaɓɓiri mo yo o ardono ɓe fedde maɓɓe ndee. Ɓe nganndaano noon, ɓe ndokki kam fartaŋŋe waawde sawndaade kadi Meduun Loh, ɓe ndokki min waawde wultinde hakkunde amen ko ɓenni, jaleeɗe e njanoraaji, teeŋti noon e sahaaji ɗi o ɓawlinta yeeso, o waya no nayeejo ñaaɗɗo nii. Duuɓi ngarii, jotondiral amen wayliima, nattii rummbude. Mi nattii wonde suka gorko mo alaa humpito mo o anndunoo to « Studio-Ecole », kono miɗo anndunoo, etee mbeɗe anndi haa hannde, hay sinno duuɓi capanɗe jeeɗiɗi ɓennaama, he yeeso makko ko mi suka gorko tan, no ndeen nii.
Caggal laawol makko ɗiɗmol Mali, Meduun arti Senegaal. Ko o rokkanoo he nguurndam gasii he ɗee balɗe, to Ndakaaru.
Ko heɓtii mo koo ɓuri seɓorde he ujune-ujune yimɓe woɗɓe maayɓe heen maa ɓe nguurndam mum en bonnaa heen, haa boni.Ɓuri teeŋtude he njuuteendi nguurndam Meduun Loh, ko ayaawo semmbe dogngo he nder makko. O meeɗaa yejjitde ko o daɗnoo e nder tanaa bonɗo baawnooɗo warde mo, no heewɓe maayiri heen nii. O meeɗaa yejjitde hay sahaa gooto ɓeen ɓe o renndi mette. O meeɗaa hay sahaa gooto jaɓde dokke gaddanooje mo turde geenol, maa juloraade ngonka makko mbele omo heɓa hakkeeji makko baɗɗiiɗi.
O laatinooma gooto he ɓee sukaaɓe ɓe raay-yimre nde Prévert, hay sinno ko he ngonka e nguurndam ceertuɗam (mbele nii aɗe ceerti ?)
Nde nganndu-ɗen gororɗe ɓe ndewi, en mbaawaa waasde naamnaade: holi no ɓe mbaɗi haa nimsa e mettere mbaasi yoolde ɓe ? Mi meeɗaa miijaade hono ɗum so artii he Meduun : holi no ndaɗirten he tsunami ɓernde laawiiɗo nde leydi moolaari waylanii, wonti leydi tanaa ? No neɗɗo waɗata so leydi jaɓɓinoondi ɗum gila he cukaagu, wontii leydi paaytundi ɗum ; nde kaaɗi keɓtii ndi, nde ndi laatii wertaango ndoondi ?
Nde naamni-moo-mi ɗuum, o jaaborii mi ko jalkitde, o woni he fuuynude haa nde o miijtii, o woni he moosde. Ɓayri jooni kam o yahii, pawotoo-mi tan ko he jaabtaali am, ɗi timmaani, etee jowitiiɗi tan he makko. So tawii Meduun ina tiiɗi he am e ɓeen annduɓe mo sanne, ko sabaabu nde moƴƴe e neɗɗaagal makko tawo : deenɗo cehilaagal, udditaniiɗo aduna ; moƴƴere nde weeynaaka, kam e musidal e ɓiyngu-yummaagu jiyeteengal he makko banngeeji kala. Mbeɗe yenanaa so Meduun yaltii he ɗumɗoo tawi yooɓaaki mettere e yiɗde yoɓtaade, waɗi ɗum ko omo heddoraa nguu ngalu neɗɗaagal, kadi ina luggiɗi he wonki makko, alaa ko waawi arde he makko tawa wonaa ko Joomi makko fodi.
Hade am joofnude, mbeɗe ɓeyda, Meduun wonaa peccinooɗo hakkunde ngenndiiji ɗiɗi, ko o gorko dentinɗo leyɗe tati tawi hay heen ngootiri waawaa happaade mo, wiya kañum tan jeyi mo. Senegaal woni ɗo o jibinaa, Muritani ko ngenndi ndi ɓernde makko suɓii, Mali ko leydi ɗo o timmitini mbaawka e hattan makko. To bannge am, himmanaani-mi holi leydi o jeyaa, so o yiɗii o wona Muritaninaajo maa Senegaalnaajo maa Malinaajo, walla o wona tati fof laawol gootol. Maa o duumo he hoore am yettaade njooɗndam e goongantaagal no jeereende Mejabaat El Kubraa, o laysiloo o nannda he Jolibaa, o faarnoo o hera he golle, no rewɓe e worɓe Bawol makko ɗo o jibinaa ɗoo. Hay leydi ngootiri o jeyanooka, kono kanko tan gooto o ɓurii (Sahel Mawngo) yaajde. Alaa fof hettere leydi jeynde mo, kono, haa leydi taggee, o hoɗii nder ɓerɗe ɓeen dañɓe fartaŋŋe wondude he makko, annduɓe mo, horsinɓe mo. Kanko Meduun Loh, oo « Tumaraŋke kaawniiɗo, mawni am ».
Abdullaay Siree BAH
Nuwaasoot ñalnde 22 mee 2020
Fulo : Aamadu Malal Gey


text:
Pelle pine ngenndiije (Fedde Ɓamataare Pulaar e Muritani, Fedde Ɓamtaare ɗemngal Wolof e Fedde muritaninaare Ɓamtaare ɗemngal e pinal sooninkooɓe) mawninii ñalnde 21/02/2017 Ñalngu winndereewu ɗemngal muuynangal. Kewu nguu udditiraa ko wejo defte binndaaɗe e ɗemɗe ɗee gila subaka haa takkusaan. Caggal ɗuum Mohamedun Wan lollirɗo Duudu Wan yeewti ko faati e Ɗemngal muuynangal e jaŋde. Caggal juulal futuru ko hiirde pinal ɗo pelle 3 ɗee kolliti heen wootere kala jimol. Ko ngol woni goo ko ñalngu nguu ina mawniniree oo faayiida, tawi ko dental pelle njuɓɓini ɗum.
Ciftinen tan, ko ina wona jooni lewru, pelle 3 ɗee ngonnoo ko e heblude hujjinaango ngam ɗaɓɓude laawɗingol ɗemɗe ngenndiije tati ɗee, woni waɗtude ɗe ɗemɗe jaŋde, ɗemɗe gollorteeɗe nder njuɓɓudi laamu, kuutoteeɗe e denndaangal fannuuji nguurndam leydi ndii. E nder ngoon hujjinaango ɗe kollitii heen :
– wonde laamu Muritani saaktiino, e ballal Komisariyaa Toowɗo Fedde Ngenndiije Dentuɗe (F.NG.D) toppitiiɗo Jojjanɗe aadee jooɗiiɗo e Nuwaasoot, e nder tonngoode keeriinde jaaynde laawɗunde (journal officiel), hono tonngoode 1326 bis ñalnde 9 desaambar 2014, kuutorɗe sariya winndereeje ɓurɗe teeŋtude ɗe Muritani siifi tawi ko jowitiiɗe e jojjanɗe aadee. Ɗeen kuutorɗe kala ina teeŋtini jojjanɗe aadee, haa arti noon e potal leƴƴi e pine e ɗemɗe, e hakke mo aadee kala jogii e janngineede e ɗemngal ngal muuyni ngal ;
– Dental Afrik laawɗinii e hitaande 2006 doosɗe Akaademi Afrikeejo Ɗemɗe (ACALAN), tee ummaniima golle janngingol e wiɗto wonande 41 ɗemngal taccikeeriwal (ɗemɗe Muritani 4 ɗee ina njeyaa heen), sompi 12 goomu wonande ɗemɗe taccikeeriije (ina heen goomu fulfulde) ;
– Kuulal 7 Nanondiral winndereewal jowitiingal e Momtugol denndaangal mbaadiiji Paltoor Leƴƴi ngal Muritani siifi ñalnde 13 desaambar 1988 biyngal : « Dowlaaji jaɓɗi nanondiral ngal kuniima ƴettude ɗoon e ɗoon kuule juumtuɗe, haa teeŋti noon e fannu jaŋde e nehdi e pinal e kumpital ngam haɓde e sikkeeji jibinooji paltoor leƴƴi e wallitde paamondiral, muñondiral e cehilaagal hakkunde ngenndiiji e leƴƴi, ngam kadi semmbinde paandaale e piɓle Doosgal Fedde Ngenndiije, e Bayyinaango Huɓtodinngo jojjanɗe aadee, e Bayyinaango Ngenndiije Dentuɗe yowitiingo e momtugol denndaangal mbaadiiji paltoor leƴƴi, yantude e ngalɗoo Nanondiral » ;
– Njillu ciimtoowo keeriiɗo ko faati e mbaadiiji añamnguraagu (rasisma), ooyre e ŋakkeende muñondiral jotondirɗi heen, ko jiidaa e ɓetooji ƴeewndo jaŋde ɗemɗe ngenndiije baɗananooɗi e sahaa mum.
Ɗe ciftini heen daartol mbayliigaaji Tippudi Nehdi e Jaŋde Muritani e caɗeele ñawndugol gagga pinal cakkiiɗe denndaangal luure kewooje e leydi ndii hakkunde leƴƴi ɗii. E nder heen, hujjinaango ngoo siftinii juumtugol ƴeewndo jaŋde ɗemɗe ngenndiije Pulaar, Sooninke e Wolof, kam e ummanagol Dental Afrik ƴellitgol ɗemɗe Afrik. Ngo siftini kadi wonde diiwaan Magreb hee, Maruk e Alaseri kala laawɗinii ɗemngal Tamasig (ɗemngal berbeer en). Fedde Ngenndiije Dentuɗe (F.NG.D) ina heɓtini fiɓnde wiynde wonde hakkeeji aadee tuugii ko e jaŋde ɗemɗe ngenndiije mbele yimɓe nokkuuji ɗii ina mbaawa jeytoreede no fotiri nii e peeje e politikaaji ƴellitaare, nde tawnoo hare baasal waawaa yuumtude so yimɓe ɓee keblaaka, njannginaaka, maraani karallaagal…
Finnde wonde ɗemɗe ɗee ina kattani loowde gannde kala, haa teeŋti e siyaas e karalleeje kese, ko Microsoft e Google e Mozilla ina kuutoroo Wolof, Mozilla e Facebook ina kuutoroo Pulaar, e ko wonaa ɗuum tan.
So en ngartii e ñalngu 21 feebariyee nguu, hikka UNESCO ɓuri teeŋtinde e maggu ko jaŋde e nehdi ɗemɗe muuynaaɗe. E nder ɗuum, sokna Irina Bokova, Gardo Kuɓtodinɗo njuɓɓudi ndii wiyi : « E nguu Ñalngu, miɗo werloo noddaango mbele kattanɗe nehdi e jaŋde heewɗemɗiire ina heɓtinee e nokkuuji kala, e nder tippuɗe nehdi e jaŋde e tippuɗe laamuuji, e nder denndaangal kewuuji pinal e jaayɗe, e ayaawo geese e gostondire njulaagu ».
UNESCO facciriri ɗum ko nii :
Ngam wallitde ƴellitaare duumotoonde, janngooɓe ina poti nehreede e janngineede e ɗemngal ngal muuyni kam e ɗemɗe goɗɗe. Kattanɗe gorwore taro e binndol e hiisa keɓrotoo ko keɓindagol ɗemngal neɗɗo gadanal hono ɗemngal ngal muuyni ngal. Ɗemɗe nokkuyeeje haa teeŋti e ɗemɗe leƴƴi ɓuraaɗi keeweendi kam e waali wuro en, ina ndokka pinal e paarnorɗi e ganndal gaadanteewal, geɗe teeŋtuɗe ngam heblude janngooji duumotooɗi.
Hol ko firti nehdi e jaŋde tuugiindi e ɗemɗe keewɗe ?
Nehdi e jaŋde tuugiindi e ɗemɗe keewɗe ina newna nehdi e jaŋde – tawa kadi ina semmbina potal – yimɓe haalooɓe ɗemɗe ɓuraaɗe keeweendi e/walla waali wuro en haa teeŋti e sukaaɓe rewɓe e rewɓe :
– e ndi ƴellita faayiida jaŋde e kattanɗe rewrude e teeŋtingol faamamuya e kattanɗe pentugol, waasa wonde tan jaŋde deftagol e teskagol ;
– e nde tiiɗtina fannu ñiiɓnugol ganndal nder jaŋde, aaɓna, rewrude e ɗemngal muuynangal, tabitingol ko janngaa koo, ɗoon e ɗoon e nder nguurndam janngoowo oo ;
– e ndi ƴellita, gila e fuɗɗoode, kaaldigal e gollondiral hakkunde janngoowo e jannginoowo rewrude e newnugol paamondiral e kaaldigal ;
– e ndi wallita jeytoregol e golle renndo tee endi newna keɓgol gannde kese e fannuuji pinal kesi, ndi ñiiɓna baɗwaɗondiral juumtungal hakkunde ko huuɓtodini e ko heertini e nokku.
Ciimtol Bookara Aamadu Bah


text:
Kullel biyeteengel dooñoo ngel ina anndiraa kaawis, so nannditde e kala nokku mo ari. Oo kaawis ina aannunoo annduɓe. Ko jooni ɓe mbiyi ɓe paamii ko addi ɗum. Ɗum woni ko e nguru majjum. Ko dooñoo tan Alla rokki mbawka waylude noordi nguru ɓalndu mum. So o deeƴii o heewi nannditde ko baka, so o laawiima, o wojjita walla o oolɗita ɗoon e ɗoon.
Kullel biyeteengel dooñoo ngel ina anndiraa kaawis, so nannditde e kala nokku mo ari. Oo kaawis ina aannunoo annduɓe. Ko jooni ɓe mbiyi ɓe paamii ko addi ɗum. Ɗum woni ko e nguru majjum. Ko dooñoo tan Alla rokki mbawka waylude noordi nguru ɓalndu mum. So o deeƴii o heewi nannditde ko baka, so o laawiima, o wojjita walla o oolɗita ɗoon e ɗoon.
Eɗen nganndunoo ngool baylagol noordi ɓalndu, ina addantunoo dooñoo waawde suuɗaade, kono annduɓe ɓee tawii eɗum addana dooñoo waawde hisde e cereeli naange cumooji.


text:
Nyamfowa 3:16
Ko ngoga bako choggu o "fuy". English: A lie is a very expensive thing to maintain English: Honest
Efya
Ko Efya moijo? Wadukii Efya Jorley, gimol. Ko Efya debbo. Ngedam makko. Ko nyande da'nyode neddo han
Hande Harfere: Dida'Ngol
Akkitaal yidde, nyalaumare kala go`ofuu.: "dida'ngol" in Fula dida'ngol Fula nom.2 dida'ngol maa I
Hande Harfere: Huude Mardum Wuttude Nay
p>Akkitaal yidde, nyalaumare kala go`ofuu.: "huude mardum wuttude nay" in Fula huude mardum wutt
Hande Harfere: Howede
Akkitaal yidde, nyalaumare kala go`ofuu.: "howede" in Fula howede Fula nom.2 wuttudu howede be dida
Wuttudu Koidum
Learn new vocabulary from the Fula Library Book Series 30. Books in this series teach you the words
Hande Harfere: Huttudu Tati
Akkitaal yidde, nyalaumare kala go`ofuu.: "huttudu tati" in Fula huttudu tati Fula nom.2 ɗi marara
Lekkol
Akkitaal yidde, nyalaumare kala go`ofuu.: "lekkol" in Fula lekkol Fula nom.2 lekkol maa Indefinite
Nyamfowa 3:15
Ko hautago laawol o, ngoga o be ngedam o. #hautago #laawol #ngoga #ngedam


text:
Kaalgol ɗemɗe ngenndiije to Suudu Batirdu Ngenndi Muritani: Hol ko faayaa heen?
Ko ɓooyaani ko, laamu Muritani ƴettii kuule kese ngam ittude ɗemngal Farayse he ɗemɗe kaalateeɗe he nder Batirdu Ngenndi he, ɓe lomtiinii ɗoon ɗemɗe ngenndiije Muritani, woni Pulaar Sooniŋkoore e Jolfe (Wolof) yantude e Arabeere. Sinno rewiino ɗo foti rewde ɗoo ɗuum ko kabaaru belɗo wonan’de ɓeen haɓantenooɓe ngam yoo ɗemɗe ngenndiije ɗee keɓtine fotde duuɓi jooni keewɗi.
Kono ko ɓeen harbiyankooɓe ɗemɗe ngenndiije e koye mum en ngadii jeertin’de wonnde won ko soomii he ɗeen kuule ko wonaa nuunɗal. He yiyannde ko ɓuri heewde e dawriyankooɓe ɓaleeɓe Muritani, ittude Farayse lomtina ɗoon ɗemɗe ngenndiije ɗee ko jamfa soomii heen. Sinno ko nuunɗal e fellitde qirlaade ɗemɗe ngenndiije wonnoo fayndaara laamu nguu, e wiyde ɓeen dawriyankooɓe, laamu nguu fotnoo adoraade ko naatnude ɗemɗee he tippude jaŋdeleydi ndii, tuggude gila he duɗe les-lese ɗee haa yettii jaaɓihaaɗtirde. Ɓiyɓe leydi ndii keblee he ɗemɗe mum en yummaaje, kadi ɗemɗe ɗee naatnee he gollorɗe leydi hee.
Yimɓe luutndiiɓe ndeen feere ɓe ene njeertina wonnde kulhuli mum en ko wonnde fayndaare laamu nguu wonaa wallude ɗemɗe ngenndiije ɗee kono ko yiɗde ɓeydaade nuskude ɓaleeɓe leydi ndii ɓe ngannduɗaa ko he ɗemngal Farayse njanngata kadi ko heen ndañi seedanfaaguuji mum en. So ɗemngal Farayse ngal ittaama he gollorɗe laamu ngu firtata ko ɗiin seefaaguuji ngontata ko meeranteeji ɗi ngalaa hiisa. So Farayse o nattii huwtoreede kadi ɗemɗe ngenndiije ɗee njannginaaka haa joom mum en keblaa heen, ndañi heen seedanfaaguuji ɗi mbaawi golloraade, heddotoo tan ko ɗemngal Arab ngal. Kala mo janngaani ngal waawataa won’de hay-huunde he nder leydi ndi. So tawii ko noon ndeke, suuɗaaki wonan’de kala joom hakkille miijtotooɗo wonnde ndee feere araani wallude ɗemɗe ngenndiije kono ari tan ko jokkitde nuskugol ɓaleeɓe e pinal mum he nder Muritani, hono no ɓaleeɓe nuskiraa he nder leyɗeele Arabeeɓe aduna o kala ni.


text:
“Ko Alla jeyi en, ko e makko nduttoto-ɗen”. Abuu Mborom Gelaajo ruttiima e joomi men ñalnde 26 mee 2018 hedde tisubaar. O wirnaa ko ñalnde oon kikiiɗe gooto e Nuwaasoot. Sinno leñol fof ina rokkanoo suɓaade yimɓe sappo wuurooɓe haa cay, Abuu Mborom ko heen jeyetenoo. Kono fittaandu kala ko maayooru.
Maayde Abuu Mborom Gelaajo, ko baasal wonande leydi ndii, sibu Abuu Mborom waɗi nguurndam fof ko ina darii mbele leydi Muritani ina wona, rimɗa, yimɓe mum nguura nguurndam moƴƴam.
Ko baasal wonande ɓe o renndunoo yiɗde Muritani gootiɗɗo, ɗo alaa ɗawaaɗo, ɗo nuunɗal tatibi, demokaraasi laatii (wiyetenooɓe demokaraat en) naattuɓe hannde e lannda biyeteeɗo UFP, sabu darnde makko e cuusal makko ceedtinngal e nder kareeli ngootaagu ɓiɓɓe Muritani…
Ko baasal wonande Pulaagu haa teeŋti e Fedde Ɓamtaare Pulaar e Muritani, sibu ko o neɗɗo daraninooɗo ɓamtugol pinal leñol mum. Ko o jimoowo ŋanaa mo hono mum alaa, o wonnoo, gila e jime coñceeje (Gurel amen e njiimaandi koloñaal, Pulaar, Baañaan…) haa e jime haɓtaare (Ay haame am e ndii leydi, Maawiya nawani mi buunaaji, Neene naamnii yenaande ekn).
Baasal wonande jaaynooɓe, daartooɓe, wiɗtooɓe, annduɓe ekn, sibu Abuu ko neɗɗo piiltiiɗo gannde e jokkondire renndo. Seede mum ko seedanteeje garooje ɗee:
Biyeteeɗo Jamal Sow winndii ñalnde o sankii ndee e hello mum Facebook : « Mbayniigu jam Abuu Mborom Gelaajo, yimiyanke kaɓeteeɗo. Ko baabi am Abuu Mborom Gelaajo sankii koo, ko waraango ciftore ngartata e hakkille am. Ko idii fof ko jeese e daaɗe yonta worɓe e rewɓe sagataaɓe ɓe piɓle mum en, cuusal mum en, nuunɗal mum en e darnde mum seedtini e sahaa mum en. Artata e hakkille am, ko ayaawo yimɓe jaɓnooɓe, suusnooɓe dartaade tanaaji keewɗi, tiindii fuɗnaange ngam ƴoogoyde ganndal. Artata e hakkille am, ko ɗii ñalɗi e jammaaji juutɗi jeewte paatuɗe e politik, e pinal, e faggudu kam e kewkewe aduna… Ɗo yimɓe cunnotonoo ko haaletee ñalnde kala e BBC e ɗemngal Arab. Ɓurnoo heewde luggiɗineede ko jaŋde geɗe diine Lislaam, ɗo hakkillaaji njiylotonoo faamde ko faati e Tawhiid kam e ngooroondi Sariya Lislaam… Ko artata e hakkille am kadi ko sahaaji muusɗi, mettuɗi kitaale gulɗe 1986, 1987, 1989, 1990, ɗo yimɓe ndeenetenoo, ndiddetenoo, njaggetenoo, ndummbetenoo, taccintenoo, ɗo wonnooɓe baasismayaagal e naserismayaagal ngukkitunoo ngañgu e dow almudɓe Al-Azhar ndeen… Abuu Mborom Gelaajo, no yoga e yahdiiɓe mum nii, ko neɗɗo tedduɗo, jom piɓle tiiɗɗe, daraninooɗo miijo goodal ndimaagu aadee e neɗɗanke e renndo. Ko waɗi, o leeptiraama ɗuum (o nanngiraama, o leeptiraa, o dummbiraa, o seerndaa e sukaaɓe makko hade makko taccineede feewde Senegaal e 1989 sabu ndee darnde, kono ɗuum meeɗaa yamminde e ndeen darnde… Mayniigu jam ngenndiyanke cuusɗo, caasdo, mo wooda nanndo ! ».
Al Hajji Gay : « Mbayniigu jam yimiyanke mawɗo, harbiyanke Abuu Mborom Gelaajo Bah»
« Ɓesngu Muritani waasii ɗoo gooto e ɓiɓɓe mum ɓurɓe faayodinde. E Ooɗoo sahaa e daartol leydi men, ɗo ngenndiyankooɓe joom en hakkilaaji fof ngoƴaa no feewi (ko fotde maɓɓe) kisnugol ngootaagu leydi ndii sabu tanaaji ketɗi ɗum, eɗen miijoo rewɓe e worɓe yarlitaninooɓe daranaade kisal ngootaagu ngenndi ndii. Abuu Mborom Gelaajo Bah ko e ɓeen jeyaa. Nguurndam makko no diidorinoo, heen sahaaji haa o ɗeɓi waasde heen fittaandu makko, ko nguun ngootaagu o daraninoo ko aldaa e tampere. E nder tuddule mooliiɓe to Njum, to Dagana, to Wuro Soogi, e to Bakkel, tawi mooliiɓe ina ngumpilaa sabu taccingol e bonanndeeji mbaɗaa, ɓerɗe mum ina iiñta, ina caɓɓitoo mette, Abuu Mborom darii cot, hucciti e ɓee rewɓe e worɓe, haalani ɗum en ko hay gooto suusaano haalande ɗum en. O wiyi ɓe : « Ko en waɗaaɓe bonannde nde hay gooto anndaa to tolnii, kono safalɓe ngonaa añɓe men. Gaño men ko laamu ngonngu Nuwaasoot nguu, laamu njuɓɓinngu, siyni politik leeptuɗo en hannde oo ». Haala mbayka nii e oon sahaa, e nder ngonka mbayka nii, feewde e yimɓe gollaaɓe golle potɗe nii bonɗe, huunde fof ina waawnoo heɓtaade heen joomum ; wayi ko no wartaade nii. Kono kadi ɗumɗoo ko seedantaagal cuusal mawngal ».
Galo Demmba Soh wiyi : • « Mbaroodi leñol wiriima joƴƴinaani njogitaari, bajo yahii yahdaani e gacce : Pulaagu woyii Abuu Mborom Gelaajo Sammba Bohum Ndeena Waali Bah ».
Kaaw Elimaan Bilbasi Tuure : « Muritani waasii ɗoo ngenndiyanke mawɗo, leñol Pulaar en mbaasii ɗoo yimiyanke mo alaa nanndo, Mnd-Ufp waasii ɗoo tergal coftungal, minen min mbaasii ɗoo kaawmiraaɗo, baabiraaɗo, gootal e jaale mawɗe ɓesngu mawngu Al Falah mo ganndo fuutanke, hono Al Hajji Mahmuud Bah mo Jowol ».
Ɓe Abuu darodinoo fof ina ceedtanii ɗum ko ɓeeɗoo ɓennuɓe, ɓe njiidaa e makko fedde politik ceedtii e makko koo : « Alaa hare nde Abuu luutaa. Tuggan maa nder kebbaaji Kayhayɗi haa e nder tuddule mooliiɓe to Senegaal, haa e hare nder UFD e ko sakkitii koo e nder UFP, alaa hare nde Abuu tawaaka… » Abuu ko neɗɗo piiltiiɗo jotondire, joom fiɓnde, luulndiiɗo kala fenaande e winndere ndee (yeru kiiɗal Palestiinnaaɓe ekn) haa e nder leydi ndii (omo jeyanoo kadi e fedde REVE 89/90).
Guurɗo fof ko maayoowo, Abuu Mborom tuɗɗiima leppi leydi, leydi tuɗɗii mo leppi teddungal.
Bookara Aamadu Bah


text:
Jaɓɓorgo Pese Ɓamtaare
Pesol: Ɓamtaare
Tonngoode 200 yo juut yahde e cellal, kisal e mbaawka
Teemedere e cappanɗe nay e naye ujunere waktu (144 000 w), hawrata ko balɗe ujunnaaje jeegom (6 000). So waɗtaama e duuɓi,...
Une mission de la HAPA dans les locaux de FOOYRE Ɓamtaare
Une mission de la Haute Autorité de la Presse et de l'Audiovisuel (HAPA) a visité, ce lundi 9 novembre 2020, les locaux...
Mooɓondiral 7ɓal F.Ɓ.P.M. : mooɓondiral kesamhesaagu
Hono no habriranoo, Fedde Ɓamtaare Pulaar e Muritani (F.Ɓ.P.M.) yuɓɓinii, ñalnde 28 e 29 desaambar 2019, joɗnde mum mooɓondiral jeeɗaɓiire (7ɓiire) to Ganniiru Ngenndiiru...
Kaalden Goonga : Holi ko mbiyaten jiɗɗo leñol
Winndannde men hannde yowitii ko e “ holi ko mbiyaten jiɗɗo leñol ”. Sikke alaa, leñol ene heɓtiniree geɗe keewɗe, kono ɓurngal teeŋtude ngal kam ko...
Leyɗe Afrik ɓurɗe toowde ɓeydaare faggudu
E wiyde FMI, leyɗe Afrik ɓurɗe ɓeydaade to bannge ƴellitaare e hitaande yawtunde ndee ko Ecopi (8,5%), rewi heen...


text:
21 Colte:Ñalgu Winndere Ɗemngal Neeniwal
E nder batu mum jooɗinoongu e lewru jolal (novembre) 1999, UNESCO (Fedde Ngootaagu Dowlaaji ngam Nehdi, Ganndal e Pinal) nanondirii e waɗtude 21 colte Ñalngu Winndere Ɗemngal Neeniwal. Tuggude he hitaande 2000 ñalngu ngu ene mawninee e nder leyɗeele aduna ɗe kala. Fayndaare UNESCO ko hirjinde e paamgol darnde ɗemngal e nder pinal aadee.Ɗemngal ko kuwtorgal ɓurngal doolnude e hatojineede ngam deengol donaaɗi e ƴellitgol pinal aade. Kuwtorogol ɗemngal neeniwal ngam nehde sukaaɓe leñol e ƴellitde ganndal ko jojjannde kala leñol.
Iwdi 21 Colte
Hayso tawii ko e hitaande ujunnaaje ɗiɗi, 21 Colte wonti ñalgu winndereyankeewu ne, e ngu mawnintenoo to leydi Bangladesh gila e hitaande 1957, ngam siftorde tato e almuudɓe maɓɓe jaaɓi-haaɗtirde ɓe polis Pakistan fellunoo e oon ñalawma taw ene mbaɗa seppo ngam naamnaade keɓtinegol ɗemngal Bengal e ɓaɗtugol ɗum ɗemngal lawakeewal (langue officielle). E nder teemedannde sappo e jeenaɓere (t.19ɓere) ko adii nde leyɗeele ganndiraaɗe hannde Pakistan e Bangladesh ɗe ceertata e leydi Indo, mawɓe juulɓe ɓe e annduɓe mum en ene ndaraninoo ƴellitgol ɗemngal Urdu e haɓanaade yoo ngal wontu ɗemngal kuwtorgal hakkude juulɓe Indo, kono juulɓe haalooɓe ɗemngal Bengal en ɓe wonaa noon njiyri. Ɓe kolliri hayso e ɓe njiɗi ngootaagu juulɓe Indo ne, ɓe ngonaa jaɓooɓe woppude neeniwal maɓɓe ene maaya. Annduɓe maɓɓe ko wayno Khan Bahadur (1873-1965) e dewbo biyeteeɗo Rouqui (Rugiya) Sakhwat Hussain (1880- 1932) cuɓii kanum en winndude e ɗemngal Bengal. Ko ndeen dillere saabi jibineede fedde maɓɓe wiyeteende Muslim Shahittya Shamaj walla Muslim Literary Society e ɗemngal Engele. Fedde ndee waɗi mooɓondiral mum gadanal ñalnde 27 e 28 lewru Colte hitaande 1927.E nder mooɓondiral he annduɓe ɓe caakti heen wallifooji e jaribooji baɗanooɗi ngam hollirde ɗemngal Bengal ene waawi won’de ɗemngal janngirngal e kuwtorogal e kala fannu nguurndam.
E hitaande 1947, Pakistan seerti e Indo, heɓi hoore mum kono diiwaanuji ɗiɗi ɗi, Fuɗnaange Pakistan (Bangladesh) e Hiirnaange Pakistan ndonki faamondirde sabu caɗeele pinal e ɗemngal. E hitaande 1948 laamu Pakistan feeñini kuwgal biyngal ko ɗemngal Urdu tan gootal woni lawakeewal leydi Pakistan. Yimɓe Fuɗnaange Pakistan, ɓe keeweendi mum en ko ɗemngal Bengal kaalata, calii ngaal kuwgal. Ɗuum jibini dillere mawnde e nder leydi he. Laamu ngu haɗi kala seppo walla dente-dingaral. Almudɓe Duɗal Jaaɓi-haaɗtirde Dhaka e dawrugolyankooɓe Fuɗnaange Pakistan caalii ɗowtaade ndeen haɗde ɓe njuɓɓini seppo ñalnde 21 Colte 1952. Laamu nguu ne, neldi soldateeɓe e alkateeɓe njani e maɓɓe, pelliɓe, mbari e maɓɓe almudɓe tato. Dillere ndee ɓeydii mawnude haa sari e nder leydi hee kala. Fotde duuɓi keewɗi ndeen dillere ɗemɗeyankeere ene jaali e nder leydi he haa e 1956 laamu Pakistan jaɓi heɓtinde ɗemngal Bengala e waɗtude ɗum lawakeewal. Kono ndeen uure sellaani sabu ko kanum rewi haa e hitaande 1971 Fuɗnaage Pakistan heɓi ndimaagu mum wonti leydi, wiyaa Bangladesh. Gila e ndeen hitaande 1952, kala nde 21 Colt arti, e ɓe mawninatnoo ɗum kadi ɓe inniri ɗum ñalawma neeniwal.


text:
E tonngoode 188 en ngariino he daartol hee haa ɗoo :
“Ko ɓuri heewde e tagoore wuurnde he dow leydi ndii ko ɗum jogii. Refti heen ko o waɗani mo juuɗe ɗiɗi, koyɗe ɗiɗi, ko jiidaa e ɗeen geɗe goɗɗe ceŋiiɗe e ɓalndu neɗɗo. Ko nih geɗe neɗɗo timmiri e tagoodi mum, moƴƴere woodanii geno tagɗo tagooje kala.”
Jooni, njokken …
Hono biyeteeɗo Abuu Muusa El Asraa’ii, o wiyi “ nde geno tagi Aadama ndee, o waɗani ɗum njogoram, geno wiyi ɗum : ɗumɗoo ko holaare am, hoto waɗ ɗum ko wonaa e jojjannde mum.”
Hono Ibnu Abbaas wiyi “geno tagi geɗe tati ko e juuɗe mum : geɗal gadanal ngal ko Aadama (JKM), ɗiɗi ko lekki ina wiyee ɗuubi, tati ko alluwal binndangal tawraata.” Juuɗe ɗee, ɗum firti ko konngol ngol geno wiynoo e nder Ɓuraana tedduɗo oo : “so o yiɗii waɗde huunde o wiyata ɗum tan yo laato, ɗum laatoo”. simoore yaasin, kaawise : 82. Hono kanko winndiyanke oo, o wiyi “nde Aadama (JKM) laatii no ɓakkere loonde nih, laatiima Ibliis kuɗaaɗo oo, waɗii sahaa gooto, Ibliis wirtii Aadama ina woni mahateeri ndi yooraani, o fiyi he dow reedu mum. Ko ɗum woni wuddere wuddu ndee. Etee Ibliis waɗiri noon ko haa annda reedu nduu ko saawdu walla ko muul ɓolo. Nde o anndunoo ko ɗum saawdu o naati toon, nde o naati ndee alaa ɗoo yettaaki e terɗe ɓalndu nduu, nder he boowal, haa heddii ɓernde ndee, ɗuum noon, alaa ko waawi yettaade ɗuum so wonaa geno ceniiɗo toowɗo oo. Ibliis haɗiraa yettaade ɓernde, ɗoon ko galle joomiraaɗo. Ko ɗum tagi yimɓe ina mbiya : sayɗaane ina doga e ɓalndu no ƴiiƴam ɗaɗi ɓalndu dogirta nih. Hono kanko winndianke oo, o wiyi “nde geno yiɗi wuttude e Aadama fiɗtaandu, rewni ɗum ko e hoore, ko ɗum tagi ɗum innireede hoore, nde fiɗtaandu naatnetee ndee, ndu huliino ndu naamndii geno hol no ndu naatirta e nder o nokku niɓɓo ? Joomiraaɗo wiyi : “galño tan naataa, ma a ɓennu !” Ndu galñii ndu naati, geno toowɗo oo wiyi : “haadi a galñiima a naatii, so aɗa yalta kadi ko noon wayata.”
Nde fittaandu naati nder ngaandi Aadama, ndu duumiima ɗoon duuɓi teemedere nde ndu fuɗɗii yettaade gite ɗee, gite ɗe peerti, o yiytii ɓalndu makko ina wayi no ɓakkere loonde. Caggal ɗuum, ndu tellii e kine makko, henndu naati he kine ɗee, o foofi ɗum heen seeɗa o isli, ndu jippii e hunuko koo, he ɗemngal, fof waɗti dillude, o waɗti haalde ; o fuɗɗorii e haala ko yettude geno toowɗo oo, geno wiyi mo “geno ina yurmo maa, ɗumɗoon noon ko aan e ngeñgu maa kala, kala e mooɗon isluɗo, yo wiy : “jettooɗe ngoodanii geno.” Nanɗo oo yo wiyi “yo geno yurmo ma”. Kala ɗemngal, ngal neɗɗo haali ɗuum ina selli. E nanallaaji, nde o yetti geno ndee, geno wiyi : “ko ɗum tagirmaa-mi.” Caggal ɗuum, fittaandu nduu tellii e nder ɓernde ndee, yaaɓani reedu, ɗum wattindii ko Aadama ina yiya no fiɗtaanndu nduu yahrata e nder ɓalndu makko, ummoo ɗoo, faya ɗoo, ndu naati e ƴiye, ndu telloyii to koyɗe haa ɓalndu nduu kala hawri. Ko ɗuum tagi Geno toowɗo oo wiyde : “neɗɗo tagaa ko e yaaccaare, maa mi hoollu on kaawisaaji am hoto njaacco-ɗee” simoore annabaaɓe, kaawise 37. Nde yahi haa geno hawridini fittaandu e ɓalndu Aadama e dow kattanɗe mum.
Hono biyateeɗo Haafis Ismaayil Sadii wiyi : mi janngii e nder deftere innjiila nde geɗe keewɗe kaawniiɗe ko wayi no, lime sahaaji jamma e ñalawma ɗum woni 24 waktu kuutorteeɗi haa jooni ɗii. E kadi, ɓii Aadama, ina foofa e nder waktuuji noogaas e nay kala, capanɗe tati ujunere foofaandu, firti ko kala waktu neɗɗo ina foofa heen ujunere e teemedde ɗiɗi e capanɗe joy foofannde (1 250), ko ɗum kaawise sanne.
Hono winndiyanke Asiis wiyi : fiɗtaandu Aadama naati e ɓalndu ko ñalnde aljumaa, ndu hawridini ɓalndu nduu ko e nder balɗe jeeɗiɗi, ɗum woni yontere. Ko caggal ɗuum geno ɓoorni mo wutte ɓesnnooje ummiiɗo to aljannaaji, ɗum wayi ko no bagi toof nih, o hokki mo tenngaade ina sinkiraa cuɗaari kaŋŋe, kala ko njiy-ɗaa heen ina jalba ellee naange, e feggere teddungal laamɗo, o hokki mo nokku mo nganndu-ɗaa kala mbelemmaaji ina ɗoon, o feŋi e tiinde makko annoore no caafal naange, ina jalbani hoore mum, hono no annoore Mohammed (JKM). Caggal ɗuum, geno yamiri Maleyka yo roondo mo e walabo mum, wanngina mo denndaangal asamaanuuji ɗii jeeɗiɗi. Maleyka oo towi mo e dow walabo mum, yettini mo asamaanuuji jeeɗiɗi kaalateeɗi ɗii, e nder ngoolɗoon banngogol, ngo duumiima duuɓi teemedere. Alaa fof ko Aadama (JKM) yiiyaani e ngolɗoo banngagol to batte kaawisaaji. Refti heen ko Geno yamiri yo o darnane daŋkel imaam (min-mbara) kaŋŋe, ko ndeen Geno anndini Aadama inɗe kala. E konngol Geno toowɗo oo : “o anndi Aadama inɗe kala” simoore nagge, kaawise :31 Ko caggal ɗumɗoon Aadama ŋabbinaa dow daŋkel mum ina jogii sawru mum annoore, e no winndiyanke o wiyiri : ñalnde heen ina hawri e ñalawma Aljumaa saanga beetawe, Geno renndini wonande mo denndaangal maleykaaji, o darni ɗi e yeeso Aadama. Aadama wiyi : yo jam e kisal e yurmeende e moƴƴere mum ngon e mon Maleykaaji joomi am. Maleykaaji ɗii calmitii, ɗi mbiyi mo : yo jam e kisal ngon e maa, aan mo geno sifii e yurmeende mum e moƴƴere mum. Ko ɗoon Geno wiyi “eehey ma Aadama, nduuɗoo salminaandu ko aan jeyi, aan e ɓesngu maa haa ñalnde darnga”. Nde Aadama fayi e yeewtude, o yetti Geno o wiyi “jettooɗe ngoodanii Geno.” Ko gila ndeen kamɓe annabaaɓe ɓee kala, heen mo ina yeewta ko faati he dewe Geno ko maa fuɗɗoroo ɗoon. So ɗum ɓennii Aadama (JKM), darii e dow dankel mum yeewti ko yeewtatnoo, refti heen ko Geno toowɗo oo, wejani maleykaaji ɗii inɗe kala, o wiyi ɗi “kaalanee kam ɗeeɗoo inɗe kala so tawii ina laati oɗon ko on goongiranteeɓe”. Ɗi mbiyi mo : “senaare woodanii ma, minen kay ganndal alaanaa min so wonaa ko nganndinɗaa min.” Ko ɗoon geno heɓɓitii wiyi : “eehey maa Aadama anndin ɓe inɗe maɓɓe kala ”. Nde aadama anndini ɓe inɗe maɓɓe kala, geno wiyi “mbele mi wiyaano on ko miin ɓuri anndude ko suuɗii e leydi asamaan e ko miin ɓuri anndude kadi ko peññinton e ko cuuɗaton” simoore nagge, kaawise : 33. Hono winndiyanke Wahab bun man-mbahi wiyi : “ko Aadama adii huuñtude kisal e nder winndere”. E nder nanalla, fiyaakuuji hay gooto waawaa teddinde kisal tawa o wonaa goongɗinɗo leepte e njoɓtoor. Refti heen ko Maleykaaji ɗi mbiyi : eehey maa deweteeɗo amen ! Mbele aɗa tagi tagoore ɓurnde teddude e amen ? Ko ɗoon Geno wiyi ɗi “ɗuum ne, oon ko miin tigi tagiri ɗum junngo am. Nde tagat-mi ɗum ndee, mbiy-mi tan ko “laato ! O laati”. Refti heen ko geno yamiri maleykaaji yo cujjan Aadama, etee maleyka gadiiɗo sujjude ko jibril (JKM). Refti heen ko Miikaayiil, e Asraafiil, caggal ɗuum maleykaaji ɓaɗtindiiɗi goɗɗi (yo juulɗeele geno e kisal mum ngon e majji) kañji kala ɗi cujjanii Aadama haa heddii Ibliis. Fawii heen ko Geno toowɗo oo, wiyi Ibliis “hol ko haɗ maa sujjande Aadama ?”. No geno wiyri e nder Ɓuraana mum tedduɗo : “ko haɗ maa sujjande ko tagir-mi junngo am ? simmoore saad, kaawise : 75 . Ibliis wiyi : “ko miin ɓuri moƴƴude e makko ngam tag-ɗaa mi ko e jeynge, tag-ɗaa mo ko e ɓakkere, etee ko mi maccuɗo maa e aduna daawal juutngal ko adii nde aɗa taga mo.” Caggal ɗuum, Geno wiyi mo : “haadi a anndii ganndal am e maaɗa to bannge goofi, ndeke rewde geno alaa ko nafat maa. Ummo ɗoon, yaltu yurmeende am ! ٍSٍo ɗum ɓennii maa mi hebbin jeyngol jahnama aan e kala dewɗo e maa nder aduna.” E nder ɗuum, ibliis wiyi joomi am “ƴeewam haa ñalnde ummital”. Geno wiyi “aan kay ko e ƴeewateeɓe njeye-ɗaa”. Ko ndeen jiggu ibliis waylii wonti sayɗaani goɗɗitinaaɗo yurmeende. Ina laatii innde makko wiyatenoo ko Israayiil, ina laatii ko e maleykaaji ɓurɗi mawnude o jeyanoo. Ibliis alaa ko ɓurnoo ɗum waawde rewde Geno, kono goofol makko ngol addanii mo caɗeele mawɗe to bannge Geno. Addani mo wiyeede ibliis ko ɗamtindaare, ngam “ablasa” firti e arab ko ɗamtindaare. Naamndal, hol ko tagi Geno halkii denndaangal añɓe annabaaɓe haa heddii Ibliis, etee ko o gaño Aadama (JKM). Jaabowol : geno toowɗo oo, haɗi ɗum halkude Ibliis, ko haa wonana tagaaɓe kawgel, ngam nelaaɗo Geno Mohammed (JKM), wiyi : so Geno yiɗiino hay gooto waasa woofde, o tagataano Ibliis. O tagiri Ibliis ko haa wonana heefereeɓe leepte ñalnde darnga. Ngam, e nder fuɗɗoode ndeeɗoo winndannde geno toowɗo oo, wiiyiino maleykaaji ɗi : “ma o addu e dow leydi ndii tagoore duumotoonde e mum, won heen maa ngoongɗin mo, won heen maa ngoof mo”.
Jibriil Muusaa Joop


text:
« Haɗi noppi mawnude ko ñalnde kala ina nana ko meeɗaa nande ! » : Ko Mammadu Mali, lollirɗo Kamarel wiyi noon. Iih, jooni noon ko addi ɗum ɗoo? Ko addi ɗum koo, so mi haalii, on njaɓataa ! On meeɗii nande funeeɓe ɓe njiidaa baaba? Ahaa, ina waɗa, walla nii waɗii? Hol toon? To Amerik, wuro ina wiyee New Jersey. Wonaa minen kaali, haali ɗum ko jaaynde wiyeteende New York Times ñalnde 7 mee 2015.
« Haɗi noppi mawnude ko ñalnde kala ina nana ko meeɗaa nande ! » : Ko Mammadu Mali, lollirɗo Kamarel wiyi noon. Iih, jooni noon ko addi ɗum ɗoo? Ko addi ɗum koo, so mi haalii, on njaɓataa ! On meeɗii nande funeeɓe ɓe njiidaa baaba? Ahaa, ina waɗa, walla nii waɗii? Hol toon? To Amerik, wuro ina wiyee New Jersey. Wonaa minen kaali, haali ɗum ko jaaynde wiyeteende New York Times ñalnde 7 mee 2015.
Ɗum ardi ko debbo gooto funii e lewru saawiyee 2013 to leydi Amerik. Ndeen o funiima, o ɗaɓɓi e “baaba” mum funeeɓe ɓee nde ñaamninta sukaaɓe “mum”. To Amerik noon, ko ñaawoore yamirta ko wayi noon, kono ko maa yenanee wonde biyaaɗo ko kam jeyi ɓiɗɗo oo, ko kañum tigi jeyi. Ɗumɗoon noon ko maa waɗee ko wiyetee “hoolkiso ADN” koo. Ngoon hoolkiso noon fuujotaako. Nii woni ñaawoore yamiri ngoon hoolkiso. Hoolkiso ngoo feeñnini wonde mo debbo oo joopii woni baaba mum funeeɓe ɓee, jibini heen tan ko dewel gootel (ko funeeɓe rewɓe), goɗngel ngel, ko goɗɗo woni baaba mum. Ɗum noon, mo debbo oo tuumnoo oo, ñaamninta tan ko heen gootel.
Hol no ɗum wonirta ? So eɗen ciftora, e tonngoode Fooyre Ɓamtaare 123 (suwee 2014) en kollitiino wonde funeeɓe ina mbaawi seertude toɓɓe, woni gooto heen fof ko toɓɓere mum bannge. Ɗuum woni funeeɓe fuunti funeere. Ina seerti e funeeɓe ummiiɓe e toɓɓere wootere, fecciinde ngam rokkude pittaali ɗiɗi (funeeɓe goonga e goonga). Jooni noon, so debbo jotondirii e worɓe ɗiɗo e nder yontere wootere (eɗen moolii heen Alla), ɗuum ina waawi heɓtaade ɗum, sibu kañtulol gorko ina waawi wuurde e raŋŋeere debbo fotde balɗe joy. “Ɗum noon kañtuli ɗiɗi ceertuɗi ɗo ummii (heen gootol fof ko gorko gooto jeyi ɗum) ina mbaawi fiitinde ɓoccoode ɗiɗi ceertuɗe ummiiɗe e oon debbo : woni funeeɓe seertuɓe baaba njibinee heen. Ɗuum ina anndanoo sibu e nder defte cellal, ɗum maandinirtee ko natal tigguuji ɗiɗi, daneejo e ɓaleejo. Ɗum heewaani noon, sibu e nder 13 000 reedu funeeɓe fof, ko laawol gootol ɗum waɗata”, e wiyde annduɓe ɓee.
Bookara A. Bah
- Funeeɓe “goonga e goonga” ko funeeɓe ummiiɓe e “toɓɓere” wootere. Oɗon nganndi, aadee fuɗɗortoo ko wonde toɓɓere ummiinde e jillondiral (dentondiral) kañtulol gootol (gorko) e ɓoccoonde wootere (debbo). Ko ndeen toɓɓere sowotoo wonta heɗɗere haa wonta neɗɗo. Ina waɗa sahaaji, e kaawisaaji Alla, so toɓɓere ndee sowiima gootol tan, feccoo wonta toɓɓe ɗiɗi ceertude, walla tati … heen toɓɓere kala wonta neɗɗo : ɗuum woni funeeɓe goonga e goonga njibinee heen (funeeɓe ɗiɗo walla tato…). Ɓeen funeeɓe noon, maa wonii kam en fof ko rewɓe, maa wonii kam en fof ko worɓe, (toɓɓere adannde ndee toɓɓanoo ko debbo tan walla gorko). Ɓeen funeeɓe njiidi “kaɓirɗe ndonaandi” (matériel génétique) tawde ko kamɓe njiidi toɓɓere. To bannge tagoodi, seerndude ɓe weeɓaani. Ko nehdi e humpitooji e ngonkaaji nguurndam tan kadi ceerndata geɗe maɓɓe seeɗa.
- Funeeɓe “Fuunti funeere” walla “funeeɓe fuunti” ko rennduɓe reedu wooturu, kono tawa gooto e maɓɓe fof ko toɓɓere mum heeriinde (pottital kañtulol gorko e boccoonde debbo). Won ko ɓe ndenndi haa heewi, sibu ko ɓe yumma gooto e baaba gooto (ko woowaa), kono “kaɓirɗe maɓɓe ndonaandi” won ɗo seerti. Ɓeeɗoo nii, eɗen mbaawi wiyde tan ko ɓe giƴiraaɓe. (Ko ɓe saawdaaɓe laawol gootol, njibidinaa).


text:
Njeenaari ɓurndi anndeende ndii ko njeenaari Nobel wonande ganndal fisik. Hikka, ndi rokkaa ko ñalnde talaata 7 oktoobar 2014. Rokkaa ndi ko Sapponnaaɓe tato, sosɓe ko wiyetee « diode électroluminescente », ɓurnde lollirde « ampoule LED ». Njeenaari ganndal ngoɗndi ndii, ko njeenaari wonande ganndal hiisa, hono “Galaŋ Fields”.
To ngalɗoo banngal, huunde teskinnde waɗii hikka, sibu go’o debbo ina heɓa njeenaari matematik mbiyeteendi « Galaŋ Fields ». Oon debbo ko irannaajo, biyeteeɗo Maryam Mirzakhani, jahroowo e duuɓi 37, jannginoowo to duɗal jaaɓi-haaɗtirde Stanford, to Dowlaaji Amerik Dentuɗi.
- Nobel ganndal fisik
Njeenaari ɓurndi anndeende ndii ko njeenaari Nobel wonande ganndal fisik. Hikka, ndi rokkaa ko ñalnde talaata 7 oktoobar 2014. Rokkaa ndi ko Sapponnaaɓe tato, sosɓe ko wiyetee « diode électroluminescente », ɓurnde lollirde « ampoule LED », woni ampul LED. Ɗum noon ɓe ndokkiraa njeenaari ndii ko sabu maɓɓe « yiytude sewnde leer hesere, yuumtunde to bannge semmbe, moƴƴunde kadi e sato ». Hannde, alaa ɗo oon leer tawetaake e taariindi men, yeru e telefoŋaaji cinnde, e teleeji, e nder birooji e koɗorɗe. Eɗen mbaawi nii wiyde wonde ɗi lomtiima ampulaaji gulooji ɗii, e ampulaaji juutɗi ɗii (ampulaaji filiyoor). Waɗi noon ko ɓure majji ina keewi. Ina jeyaa heen : Kañji ɓuri, to woɗɗi, famɗude ko ñaamata e kuuraa, ko ɗum tagi aɗi njaha no moƴƴi e « soleer » mo tiiɗaani no feewi. Kañji ɓuri waawde ɓooyde kadi, tee ɗi pinataa tan ɗi natta huɓɓude, no ɗiya mbaɗatnoo nii ; leergol majji wonata ko e ustoraade seeɗa seeɗa. Aɗi mbaawi yaynaade fotde 30 000 waktu. Ɗi ngulataa no feewi, ɗi njaltintaa won ɗeen caafe ɗe moƴƴaani e sato, ko wayi no caafe biyeteeɗe UV.
E ñalngu hannde nguu, yoga e nokkuuji njaynortee ko lampaaji LED, sewnde leer ɓurnde famɗude njaru. 300 lumen wonande watt kuuraa gooto (lampaaji gulooji ɗii ko 16 lumen wonande watt ; lampaaji filiyoor ɗii, woni juutɗi ɗii, ko 70 lumen wonande watt kala). Ɗum jiidaa e ɓooygol majji : fotde 100 000 waktu (kañji ɓuri lampaaji gulooji ɗii laabi 100, ɗi ɓuri lampaaji filiyoor ɗii laabi 10).
LED yiytaama nii ko ɓooyi, sibu ko gila kitaale 1960, kono ko leer haako-ñebbe oo, e leer boɗeejo oo tan. Ɗum noon ina ŋakkunoo noordi ngootiri, woni leer baka oo (bulo oo). Hono paamraten, leer daneejo (woni leer naange, woni leer gaadoraaɗo, mo ngoow-ɗen oo) ko dental noorɗe (goobuuji) tati : mboɗeeri, haako-ñebbe e baka ; ɗum woni RVB (Rouge, Vert, Bleu) e Farayse, walla RGB (Red, Green, Blue) e Engele. Ina wayi no manoore ɓeeɗoo heɓɓe njeenaari hikkaa ndii, ko yiytude LED bulo oo e hitaande 1992, nde tawnoo oon ɓuri mettude heɓde.
Kamɓe heɓɓe njeenaari ko ɓeeɗoo : saponnaaɓe wiyeteeɓe Isamu Akasaki (duuɓi 85), e Horoshi Amano (duuɓi 56) e ameriknaajo biyeteeɗo Shuji Nakamura (duuɓi 60), kono jibinaaɗo kam ne to Japon. Kamɓe tato peccata njeenaari ndii, tolniindi e 353 miliyoŋ ugiyya.
- Nobel selliyaagal
Rokkaa njeenaari Nobel ganndal selliyaagal (safaara) ko ameriknaajo ina wiyee John O’Keefe kam e norweesnaaɓe (debbo e gorko mum) ina mbiyee May-Britt Moser e Edvard Moser, sabu maɓɓe « yiytude celule ngaanndi jamminorɗe ».
Ɗum ɗeɓata waade ko no hettere jamminirde nii, waynde no ko wiyetee GPS koo nii. Ɗum noon ko kamɓe njiyti wonde aadee ina jogii, e nder ngaandi mum, tippudi ngaddanoori ɗum anndude ɗo woni, waawde yiytude laawol walla yiytude huunde nder suudu ; ɗum noon, geɗe gaddanooje gooto e men kala waawde jaabaade ɗeeɗoo naamne : « hol no nganndirten nokku ngon-ɗen ? Hol no njiytirten laawol ummaade nokku faade goɗɗo ? Hol no mooftirten ɗiin kabaruuji haa mbaawen yiytude ɗoon e ɗoon laawol ekn… Kamɓe ne ma ɓe peccu fotde 352 miliyoŋ, John O’Keefe feccere, feccere heddiinde ndee, debbo oo e gorko mum.
- Nobel jam
Hikka, rokkaa njeenaari Nobel jam ko suka debbo pakistaannaajo jahroowo e duuɓi 17 fat, ina wiyee Malala Yusafsay kam e iñnjee gooto ina wiyee Kaylash Satyarti. Ɓe keɓi njeenaari ndii ko ñalnde aljumaa 10 oktoobar 2014 to Duɗal Nobel to Oslo (Norwees). Suka debbo oo noon ko sabu mum daranaade hakkeeji jaŋde sukaaɓe rewɓe. Ko idii hannde, hay gooto meeɗaa heɓde ndii njeenaari ina yahra e duuɓi ɗi o yahrata ɗii. Ngol woni jeegoɓol debbo ina heɓa ndii njeenaari.
- Njeenaari ganndal hiisa “Galaŋ Fields”
Ma on tesko wonde Matematik (ganndal hiisa) alaa ɗoo : ina haawnii sibu Matematik woni yummum gannde siyaas. Haala ina heewi heen, hay so tawii Alfred Nobel alaa ko wiyi heen. Won wiyɓe wonde joopaa e njeenaari hee, ko gannde « kuutorɗe », woni baawɗe huutoreede e nguurndam ; won wiyɓe ko sabu kiram hakkunde Alfred Nobel e ganndo matematik biyeteeɗo Gosta Mittag Lefleer, mo o yiɗanaano njeenaari ndii, sibu mum ɗaftu mo debbo biyeteeɗo Sofii Hess (Sophie Hess) … Kono heewɓe ngoongɗinaani kaaɗoo haala.
Ɗum addani matematik sosaneede njeenaari keeriindi mbiyeteendi « Galaŋ Fields » e hitaande 1936, ndokketeendi duuɓi nay kala yimɓe nayo. E hitaande 2003, laamu Norwees sosanii matematik njeenaari kesiri mbiyeteendi Abel (ngam mawninde hiisiyanke mawɗo biyeteeɗo Niels Henrik Abel (jibinanooɗo e hitaande 1802)). Ko laamɗo Norwees rokkata ndi e lewru Noowammbar, njaru mayri ko miliyoŋaaji 6 kaalis Norwees. To ngalɗoo banngal, huunde teskinnde waɗii hikka, sibu go’o debbo ina heɓa ndiin njeenaari matematik mbiyeteendi « Galaŋ Fields ».
Oon debbo ko irannaajo, biyeteeɗo Maryam Mirzakhani, jahroowo e duuɓi 37, jannginoowo to duɗal jaaɓi-haaɗtirde Stanford, to Dowlaaji Amerik Dentuɗi. Ɗum waɗnoo ko ñalnde 13 ut 2014 to Sewul (Koree worgo), e tawtoreede ko ina abboo e 5 000 neɗɗo. O rokkidanoo ndiin njeenaari ko e beresiilnaajo (faraysenaajo heen) biyeteeɗo Artur Avila e biyeteeɗo Manjul Bhargava (Kanadaanaajo heen, Ameriknaajo heen) e Ostirisnaajo biyeteeɗo Martin Hairer.
Gila njeenaari ndii (15 000 dolaar Amerik) waɗti rokkeede e hitaande 1936, capanɗe njoyo e ɗiɗo (52) gorko ɓe ndañaani duuɓi 40 (ɗuum na jeyaa e sarɗiiji hee) keɓii ndi. Ko ngolɗoo laawol tan debbo dañi soɗaade heen, hay so tawii noon, e ooɗoo sahaa (gila 2010), ardii Dental winndereewal annduɓe hiisa ko debbo belsiknaajo ina wiyee Ingrid Daubechies, jannginoowo to duɗal jaaɓihaaɗtirde Duke (to Durham Karolin rewo, to Amerik).
Ɗum fof ittaani wonde oo fannu heewaani rewɓe, so ƴeewdaama e fannuuji gannde goɗɗi ɗii. Ɗumɗoo noon ina semmbina miijo wonde « hiisa waɗanaa ko worɓe », hay so tawii wonaa miijo sellungo. Ɗum noon ina gasa haŋkadi rewɓe mbaɗta ñemmbude Maryam Mirzakhani.
LED ko tonngol konngol “Light-Emitting Diode”, woni “Jod jaltinoowo leer”. So aɗa yiɗi faamde ko woni Jod, ƴeew telekomaade tele maa, ɗo hoore ɗoo, ina waɗi ko wayi no lampayel boɗewel nii. So a ñoƴƴii telekomaande ɗee, ko kanngel yaltina leer (nde en njiyataa) feewde e tele hee, loownde yamiroore … Wooɗɗaani ɗoon.
lumen ko ɓetirgal leergol (ɓetirgal leer).
GPS ko tonngol konngol “Global Positioning System”, woni “Njuɓɓudi Kuɓtodinndi Ngonka”. Helmere “ngonka” ndee firata ɗoo ko nokku ɗo huunde woni e leydi men ndii walla faru men oo. Ɗum noon ko karallaagal jammingol. Ko njuɓɓudi adunaari joopagol nokku. Ndi tuugii ko e satelitaaji. Ko famɗi fof 24 satelit taarotooɗi leydi men ndii ina kuutoree heen. Hakkunde men e majji ko hedde 20 200 km. Kañji portilta leydi ndii, ɗi nelda kabaruuji ɗii masiŋaaji kiisotooɗi jolɗe (récepteurs GPS), ɗiin toɗɗoo nokku oo tawa ina kuutoroo kartal winndere men ndee. GPS ina huutoree ngam anndude nokku mobelaaji, laaɗe ndiyam, laaɗe diwooje, misilaaji walla kadi satelaaji ɗi toowaani. Fuɗɗi ɗum ko konu Amerik. Ina waɗi e majji baawɗi joopaade huunde e dow leydi tawa njuumaani ko ɓuri milimeeteruuji seeɗa. E ko ɓuri heewde, satelitaaji tati ina njona ngam joopaade nokku huunde yahoore e nokkuuji ‘bertiiɗi’ (laaɗe diwooje walla ndiyam) : heen gooto hiisoo tooweeki, gooto hiisoo yolnde ummoraade e ŋorol peccol (yolnde ŋoriire : latitude), tataɓo oo, hiisoo yolnde jurol (longitude). Woni ko anndiraa ɓete tati faru ɗee (X, Y, e Z). So tawii noon ko e dow nokku mo wertaaki, alaa e sago wona ko famɗi fof satelitaaji 4, nde huunde ndee moƴƴa.
Bookara Aamadu Bah